Алишер Аминов: «ЎФА шошқалоқлик билан иш кўрди» - Zamin.uz\n10:21 / 15.11.2018\nКуала-Лумпур (Малайзия)да бўлиб ўтган Осиё футбол Конфедерацияси (ОФК)нинг 28-Конгрессида қатор муҳим қарорлар қабул қилинди.\nЖумладан, ОФК президенти ташаббуси билан Низомга тузатишлар киритилди. Эътиборлиси, ҳозиргача ушбу ташкилот ишларига хайрихоҳлик билдирган Ўзбекистон футболи вакиллари бу сафар амалдаги раҳбарларга қарши овоз беришди.\nНега? Машҳур мутахассис Алишер Аминов anhor.uz сайтига берган интервьюсида ушбу масалага алоҳида тўхталди.\n- Алишер Анатольевич, овоз бериш жараёнида камчилик томонида бўлган Ўзбекистон футбол ассоциациясининг позицияси ҳақида нима дейсиз?\n- Биринчи навбатда, Низомга киритилган ўзгаришлар нималарга асослангани, уларнинг мазмунини яхшилаб тушуниб олиш лозим. 2019 йилнинг 6 апрелида ОФК президентлиги ва Ижроқўм вакиллигига сайловлар бўлиб ўтади. Айни пайт Осиё футбол конфедерациясига баҳрайнлик Салмон бин Халифа раҳбарлик қилмоқда. Аммо бироз аввал унга жиддий рақобатчи пайдо бўлгани ойдинлашди - Одил Иззат (Саудия Арабистони).\nУшбу рақобатчининг жиддийлигини таъкидлаш пайти номзоднинг шахсий сифатларини назарда тутмадим, балки унинг ортида турган кучлар, уларнинг молиявий имкониятлари ва сиёсий таъсир кучини инобатга олдим.\nШу ўринда, ОФК сайлов-олди кампаниясида қатнашиш учун яқинда Саудия Арабистони футбол федерацияси президенти лавозимидан кетган жаноб Иззат миллий миқёсда у қадар катта кучга эга эмаслигини таъкидлаш жоиз: Саудия футболи ривожи йўлидаги ҳал қилувчи қарорларни мамлакат спорт вазири Турки ал Шайх чиқаради.\nДемак, Саудия Арабистони ўз номзодини кўрсатиш чоғида сиёсий «дастак»ни ишга солиб, Баҳрайн футбол ассоциациясига босим ўтказиш ва шу тариқа Шайх Салмонни янги муддатга номзод сифатида кўрсатмаслигини таъминлаш имкониятига эга. Яъни бегона қўллар билан пойгадаги асосий фаворитни четлаштириши мумкин.\nОФК президенти буни яхши тушуниб тургани учун Низомга ўзгаришлар киритиш ташаббуси билан чиқди: унга кўра, миллий федерация фикридан қатъи назар, раҳбарликка унинг номзоди ҳам қўйилишига рухсат берилади. Авваллари номзод кўрсатишда бундай тавсиянома мажбурий бўлган, энди эса ОФКга аъзо учта федерациядан «розилик» олишнинг ўзи кифоя қилади.\nИжроқўм вакиллигига сайловда эса амалдаги шартлар ўз кучида қолди. Бундан кўринадики, ОФК президент тайинлашда миллий федерациялар фикрига кўз юмишга тайёр, нисбатан пастроқ лавозимларга номзодлар танлашда эса уларнинг розилиги аҳамият касб этади.\nБу розиликсиз Ижроқўм аъзолиги у ёқда турсин, ОФК шафелигидаги ўйинларда комиссарлик ҳам қилолмайсиз. Аксарият мутахассислар айнан миллий федерация раҳбарлари билан чиқиша олишмагани туфайли Ижроқўмдан четда қолиб кетишганига гувоҳ бўлдик. Бу гап нафақат Ўзбекистон ёки Туркманистон, балки Австралия ва Ҳиндистон сингари давлатларга ҳам тааллуқли...\n- Демак, президент ўзи киритган ташаббус орқали кейинги тўрт йилликда ҳам лавозимида қолишни кўзлаган, бу йўлда мантиқни бир четга суриб қўяётган экан-да?\n- Шу билан бирга Конгресснинг тўлиқ қўллаб-қувватлашига эришди. 46 та давлатдан 42 таси уни ёқлади. Агар демократия ва ошкоралик принципларига таянилса, ҳар қандай шаффоф сайлов жараёнида мантиқ хусусида гап бўлмайди. Бошқа томондан, қанчалик ғалати туюлмасин, Шайх Салмон ва унинг тарафдорлари айнан демократик тамойиллар тарафдори сифатида чиқиш қилишди.\nКимлар «қарши» овоз берди? Саудия Арабистони - чунки Шайх Салмоннинг бу лавозимда қолишини хоҳламайди. БАА - чунки ҳар жабҳада Саудия Арабистонини қўллаб-қувватлайди. Жанубия Корея - чунки бу мамлакатнинг ҳам президентлик курсиси борасида ўз қарашлари бор...\nУлардан қайси бири демократия, мантиқ, номус ва қадр-қимматни биринчи ўринга қўйган дейсиз? Жавоб тушунарли! Вазият худди футбол сингари оддий ва тушунарли: қандай бўлмасин, фаворитни курашдан чиқариш лозим.\n- Яхши, у ҳолда Ўзбекистон бу компанияга қай тариқа қўшилиб қолди?\n- Конгрессдан сўнг бу савол кўпчиликни ўйга солди, ҳеч ким Ўзбекистон вакилларининг амалдаги президентга қарши овоз беришларини кутмаганди. Умид Аҳмаджонов Ўзбекистон футболи мутасаддилигига келган илк даврларданоқ Шайх Салмон уни қўллаб-қувватлаб келди.\nЭнг асосий воқеа ўтган йилнинг сентябрь ойида кузатилган, ўшанда ЎФФ президентлигига сайловлар жараёнида мавжуд низом ҳужжатларининг кўплаб бандлари бузилганига қарамай, ОФК бу «сайловлар»ни қонуний тарзда ўтган, деб ҳисоблаганди. Аҳмаджоновнинг ушбу лавозимга сайланмагани, балки тайинланганидан Шайх Салмон бехабар бўлиши мумкин эмасди. Шунга қарамай, ОФК раҳбари мазкур ҳолатни маъқуллади.\nШайх Салмон ЎФАни Аҳмаджоновга фойдали бўлган бошқа позицияларда ҳам қўллаб-қувватлади. Масалан, сентябрь ойи охирида айнан Тошкентда ОФК Ижроқўми йиғилиши ўтказилди, гарчи Тошкент, айтайлик, логистика нуқтаи назаридан бундай тадбирлар ўтказиш учун қулай жой эмасди.\nОдатда, бу каби йиғилишлар ОФК штаб-квартираси жойлашган Куала-Лумпурда ўтказилади. Ёки янада йирикроқ тадбирлар билан параллель равишда ташкилланади - ФИФА ёки ОФК Конгресси, Осиё кубоги финал мусобақаси шулар жумласидан.\nСентябрь ойи охирида Аҳмаджонов навбатдаги сайловларда Шайх Салмон номини ёқлашини оммавий тарзда эълон қилди. Аммо бир ойдан сўнг Ўзбекистоннинг позицияси кескин ўзгарди. Айни пайт ЎФА биринчи вице-президенти лавозимида фаолият юритаётган Аҳмаджонов Конгресс ишида қатнашмади.\nБироқ сир эмаски, айнан у бугунги кунда ўзбек футболи бошқарувини қўлга олган. Дарвоқе, Куала-Лумпурдаги овоз бериш жараёнида Аҳмаджоновнинг яқин ёрдамчиси иштирок этди.\nОФКдагилар Ўзбекистон футбол ассоциациясининг позициясидан бир хил маъно чиқаришди, уларнинг фикрича, мазкур ҳолатда Шайх Салмонга хиёнат қилинган.\nАҳмаджоновнинг «қарши» овоз берилгани ҳақида ЎФА президентига ҳисобот берганига шубҳам бор. Бундай даражадаги қарорлар ЎФА Ижроқўми ижозати билан чиқарилиши кераклиги ҳақида эса, ўйлашимча, Аҳмаджонов ўйлаб ҳам кўрмаган.\n- Бунга нима сабаб бўлган, деб ўйлайсиз?\n- Биласизми, раҳбарликка тайинланиш чоғида қонунни четлаб, турли «майда-чуйдалар»га эътибор қаратмай, мамлакат футболини бошқараётган шахс ҳеч қачон қонунни тушунчадан юқори қўймайди. Умуман, тушунчаларини ҳам, билишимизча, Аҳмаджонов осонгина қурбон қилади.\nБу гапларнинг сийқаси чиққан: афтидан, саудияликлар қандайдир аргумент топишганки, бу нарса ўзбекистонлик футбол функционерларининг фикрини ўзгартириш учун етарли бўлган. Бу қандай сабаб бўлиши мумкинлигини фақат тахмин қила оламиз, холос.\nБоз устига, билишимча, ЎФА раҳбарлари Марказий Осиёнинг бошқа мамлакатлари федерацияларини ҳам «қарши» овоз беришга ундашга ваъда беришган. Аммо режа иш бермади, нимадир ўхшамади. Улардан ҳеч бири келишув ва ваъдаларга рози бўлмади.\n- Тахминингизча, ушбу воқеанинг оқибатлари қандай бўлиши мумкин?\n- Катта эҳтимол билан ЎФА энди ОФК Ижроқўмидаги ўрнини сақлаб қолиш имкониятидан маҳрум бўлди. 42та федерация розилигини олган Шайх Салмон ўз одамларидан мулойимлик билан Ўзбекистонга овоз бермасликни сўрайди, модомики, Шарқ - нозик масала, сайловларда ютқазиш учун шунинг ўзи етарли бўлиши мумкин.\nЎзбекистон вакилларининг ОФК Ижроқўмидаги ўрни айнан Шайх Салмоннинг қўллаб-қувватлаши натижаси эди. 2011 йили ЎФФ Осиё футболига ҳеч қандай таъсири бўлмаган вакил - Сардор Раҳматуллаев номзодини илгари сурганда, Ўзбекистон ҳаттоки Мальдивга ҳам ютқазганди.\n2013 йили ОФК раҳбарлигига Шайх Салмон келгач, ЎФФнинг ўша пайтдаги президенти Мираброр Усмонов узоқни ўйлаб иш кўрди ва уни сайловларда қўллаб-қувватлади. Кўп ўтмай, Жанубий ва Марказий Осиё футбол федерацияларини ажратиш ташаббуси берилгач, бу Раҳматуллаевнинг барибир, Ижроқўмга аъзо бўлишига ёрдам берди.\nАслида, Марказий Осиё футбол ассоциацияси (CAFA)нинг ташкил этилиши Ўзбекистоннинг шу ўринни олиши учун ўйлаб топилганди. Хўш, тузилганига тўрт йил бўлган ташкилот нима билан шуғулланяпти? Бу саволга жавоб бериш мушкул. Фақатгина ОФК ва ФИФА ҳисобига ташкил этиладиган айрим турнирлар пайтида қандайдир фаоллик кузатилади.\nУмуман, CAFAнинг асосий вазифаси қонун-қоида чегарасидан чиқмайдиган федерацияларга Ижроқўмда жой кафолатлашдан иборат. Энди, Ўзбекистон футбол ассоциацияси катта эҳтимол билан бундай имтиёздан айрилади.\nБоз устига, ОФКнинг доимий қўмиталарида Ўзбекистон вакиллари сони қисқариши мумкин. Мираброр Усмонов ва Шайх Салмон ўртасидаги яқин муносабатлар туфайли бугунги кунда ЎФАнинг кўплаб вакиллари асосий қўмиталар аъзолари ҳисобланишади: мусобақалар ўтказиш қўмитаси, техник қўмита, ривожланиш қўмитаси, футзал ва пляж футболи қўмитаси.\nАйнан Шайх Салмоннинг ёқлаши туфайли Ўзбекистон 2016 йили футзал бўйича Осиё чемпионатига мезбонлик қилиш ҳуқуқини қўлга киритганди. Бу эса Ўзбекистон термасининг жаҳон чемпионати йўлланмасини қўлга киритиш вазифасини анча осонлаштирганди. Бир кун келиб, ОФК президенти ўз принципларига содиқ қолиб, айрим ҳуқуқлар бўйича ЎФАга рад жавобини бериши мумкин. Бунинг учун сабаблар етарлича...\nБу фикрларим билан Шайх Салмонни бенуқсондек кўрсатмоқчи эмасман. У Осиё футболини қонун доирасида бошқармаяпти, тушунарли бўлиши учун, ОФКнинг ЎФА билан ўзаро бажарган ишларини мисол сифатида келтириш мумкин. Аммо ушбу олағовур сценарий яна бир карра кўрсатди: ЎФА раҳбарияти камида шошқалоқликка йўл қўйди.\nШайх Салмон ОФК президентлигига қайта сайланди\n6-04-2019, 12:14, Спорт\n6-04-2019, 10:00, Спорт\nАлишер Аминов: «ЎФФ президентлиги учун сайловлар шаффоф руҳда ўтмайди»\n8-09-2017, 12:25, Спорт\nМутахассис ЎФФнинг барча камчиликларини очиб ташлади\n7-09-2017, 21:53, Спорт\n28-11-2015, 10:55, Спорт\nЯнгиликлар » Спорт » Алишер Аминов: «ЎФА шошқалоқлик билан иш кўрди»


Сардор Раҳимхон «Юрак амри» лойиҳаси фаолиятини тўхтатганини айтди — видео - ShouBiz.uz\nЯнгиликлар 14:02 | 4.5.22\nСардор Раҳимхон «Юрак амри» лойиҳаси фаолиятини тўхтатганини айтди — видео\nУ бунинг сабабини маълум қилди\n«Юрак амри» лойиҳаси асосчиси Сардор Раҳимхон ушбу лойиҳа вақтинчалик фаолиятини тўхтатганини маълум қилди.\nСардор Раҳимхон катта хатоларнинг олдини олиш, ўзини ислоҳ қилиш учун «Юрак амри»ни вақтинчалик тўхтатди. У 2,5 йил мобайнида лойиҳа учун ёрдам берган барчага миннатдорчилик билдирди. Шунингдек, Сардор Раҳимхон «Юрак амри» бутунлай ёпилмаслигини ҳам таъкидлади.\n«Азиз юртдошлар, бугун сизларга »Юрак амри« номидан расмий эълон билан мурожаат қилмоқчиман. Биз катта хатоларнинг олдини олиш, ўзимизни ислоҳ қилиш, олдиндаги катта режаларга куч ва билим тўплаш, халқимиз ва юртбошимиз олдиларида юзимиз доим ёруғ бўлиши учун вақтинчалик фаолиятимизни якунлашга қарор қилдик. Ўйлайманки, сиз бизни бу қароримизда ҳам қўллаб-қувватлаб дуо қилишда давом этасиз.\n2 ярим йиллик фаолият давомида ёнимизда турган, ёрдамини аямаган, мискин ва етимлар учун борини аямаган, эҳсон, меҳнат қилганлар ва албатта муҳтарам Президентимиздан чексиз миннатдормиз. Сизларнинг ёрдамингиз ва дуоларингиз бўлмаганда биз бўлмасдик, биргаликда ҳали Инша Аллоҳ ватанимиз учун қиладиган хизматларимиз жуда кўп азизлар. Бу ўтган арзимаган 2 ярим йиллик ҳаётимиз биз учун асрларга тенг. Алҳамдулиллаҳ ўзбек халқи учун нимадир қила олишга имкон берди Аллоҳ. Аммо билинг бу видолашиш эмас, биз сизлардан озгина танаффус сўрамоқдамиз.\nҲурмат ва чексиз меҳр-муҳаббат ила »Юрак амри« ва Сардор Раҳимхон. Аллоҳ ҳаммамиздан рози бўлсин, юртимизни паноҳида асрасин», — деб ёзади у.\nПубликация от #YurakAmri Юрак Амри (@yurak_amri_rasmiy)\nАввалроқ Сардор Раҳимхон анъаткорлигида бир кунда қанча пул топганини айтганди. Собиқ хонанда лойиҳасига негатив фикр билдириб, унинг ҳақиқатлигига ишонмайдиганларга инсоф тилади. У санъатда машҳурликнинг чўққисига етганди. Сардор Раҳимхон пул ёки машҳурликка қизиққанида, шоу-бизнесдан кетмаган бўлишини таъкидлади.\n«Инсонларга инсоф тилайман. Бу дунё ҳаммамиздан қолиб кетади. Мен лойиҳани очганимда ҳам Себзорда битта уйим бор эди. Ҳозир ҳам шу уйда яшайман. Лойиҳа бошланганида ҳам ўша машинада эдим. Ҳозир ҳам шуни ҳайдайман. Мен олдинги соҳамда ҳам ҳеч кам бўлмаганман. Машҳурлик чўққисида юрган инсон бўлганман. Буни очиқ-ойдин айтадиган вақт келди. Кунига 3000-4000 доллар пул топган санъаткор бўлганман. Мен шу нарсадан воз кечиб кетган инсонман. Мен у пулга қарамайман. Менга қизиқмас. Ҳаётнинг асл моҳиятини топган инсон сифатида бу ишга киришганман. Агар менга пул қизиқ бўлганида, олдинги ишдан кетмаган бўлардим. Қолаверса, бу ишнинг барокатининг сабаби ҳалолликда», — дейди Сардор Раҳимхон.


Қўшни давлат раҳбарлари Шавкат Мирзиёевни сайловдаги ғалабаси билан табриклашди - UzNews.uz\n25 октября, 18:25 280 0\nҚўшни давлат раҳбарлари Шавкат Мирзиёевни сайловдаги ғалабаси билан табриклашди\nБир қатор давлат президентлари Шавкат Мирзиёев билан телефонда гаплашди.\nБугун, 25 октябрь куни Ўзбекистон президенти сайлови натижалари эълон қилиниши ортидан бир қатор давлат раҳбарлари Шавкат Мирзиёевни ишончли ғалабаси билан табриклашди. Бу ҳақда Ўзбекистон президенти Матбоут хизмати хабар берди.\nҚозоғистоннинг биринчи президенти, Элбоши Нурсултон Назарбоев Ўзбекистон президентига катта муваффақиятлар тилади. Шунингдек, бошқа қўшни давлат раҳбарлари ҳам ўз табрикларини билдиришди.\nЖумладан, Қозоғистон президенти Қасим-Жомарт Тоқаев, Туркманистон президенти Гурбангули Бердимуҳамедов, Тожикистон президенти Эмомали Раҳмон ва Қирғизистон президенти Садир Жапаров Ўзбекистон раҳбари билан телефон орқали суҳбат қурди.\nЭслатиб ўтамиз, Ўзбекистон президенти сайловида Шавкат Мирзиёев 80,1 фоиз билан энг юқори кўрсаткични қайд этди.\n27 ноября, 16:46 1591 0\n29 ноября, 12:43 1589 0\n27 ноября, 16:02 1401 0\n28 ноября, 13:44 1201 0\n27 ноября, 19:10 1037 0\n28 ноября, 22:20 829 0


Санчес қамоқхонада футбол ўйнаганини ҳикоя қилди\n12:51 / 29.03.2017\nЧили терма жамоаси ҳужумчиси Алексис Санчес спортчилик фаолиятининг илк босқичини эслади.\n«Мен жуда ёшлигимдан футболчи бўлишни орзу қилганман. Мен ғалаба қозонишни севардим ва ҳар бир ўйинда максимал натижага эришишни истардим. Бирон турнирни ўтказиб юбормасликка ҳаракат қилардим. Мен аввалига дарвозабон эдим, аммо мураббий бир ўйинда мени ҳужумда ўйнатган ва ҳужумчига айландим.\nМен кўчаларда футбол ўйнардим, ҳатто бир сафар қамоқхонага футбол ўйнаш учун борганмиз. Майдон жуда ёмон ҳолатда эди ва мен ўшанда ҳам дарвозага турганман», - дея Санчеснинг сўзларини келтирган «Арсенал» матбуот хизмати.\nБритания нашрлари Алексис Санчес ёзда «Арсенал»ни тарк этиши ҳақида ёзишмоқда. 28 ёшли бу футболчи учун «ПСЖ», «Бавария» ва «Ювентус» каби жамоалар даъвогар бўлиб турибди.\nЧили терма жамоаси сафида Санчес икки марта Америка Кубогида ғалаба қозонган.


Мактабларимизда “Kundalik” жорий қилинади – Yoshlar ovozi\nChorshanba, Iyun 19, 2019\nМактабларимизда “Kundalik” жорий қилинади\n15.04.2019 Yoshlar ovozi\nКеласи ўқув йилидан шу номдаги автоматлаштирилган ахборот таълим платформасига юртимиздаги 53 та умумтаълим муассасасини ўтказиш режалаштирилган. Бу ҳақда Халқ таълими вазирлигининг ахборот хизмати хабар беради.\nЭлектрон тизимни амалиётга жорий этиш билан “Kundalik” компанияси шуғулланяпти. Лойиҳага ўтган йилнинг охирида старт берилган эди.\nЯнги платформа мактаб маъмурияти ва муаллимларга дарс жадвалини онлайн тарзда тузиш, ҳисоботлар тайёрлаш, ўқув машғулотларини режалаштириш, шунингдек, ўқувчиларнинг давомати ҳамда ўзлаштириш даражасини электрон журнал ва кундаликларда мунтазам қайд этиб боришда қулайлик туғдиради. Қолаверса, улар учун ҳимояланган ижтимоий тармоқ орқали ўзаро мулоқот қилиш, виртуал кутубхонага кириш ёки таълимга оид медиа ресурсларни юклаб олиш имконияти яратилган.\nОта-оналар эса, хоҳлаган вақтда фарзандининг баҳоларини текшириши ёки уй вазифалари ҳақида тўкис маълумот олиши мумкин. Бунинг учун интернетга уланган компьютер бўлса кифоя. Дарвоқе, дастурнинг мобиль версияси ҳам мавжуд.\nАйни вақтда жойларда “Kundalik”дан фойдаланиш бўйича ўқув-семинари ўтказилмоқда. Шу аснода педагоглар компания вакиллари билан учрашиб, тизимни такомиллаштириш юзасидан ўз таклифларини бермоқда.\n— Россиялик мутахассислар билан “Kundalik.uz” лойиҳасини 2018 йилнинг ноябрь ойидан амалга ошириб келяпмиз, — дейди Юнусобод туманидаги 235-умумтаълим мактаби директори Мўъмина Сулаймонова. — Дастурдан биринчи бўлиб 3-, 8- ва 10-синфларимиз фойдалана бошлади. Дастлаб лойиҳада етти нафар ўқитувчи қатнашганди. Энди эса, барча педагоглар жалб қилинган. Албатта, аввалига бирмунча қийинчиликлар кузатилди. Кўникиш учун вақт талаб қилинди. Лекин бора-бора ишимиз осонлашди. Янги тизим ўқитувчининг ҳам, ўқувчининг ҳам вақтини тежайди. Қулайлигини айтмайсизми. Асосийси компьютерни алдолмайсиз. Масалан, электрон журнал ёки кундаликка тушган баҳони муайян муддат ўтгач, ўзгартириб бўлмайди. Бундай тартиб-қоида таълим жараёнининг барча иштирокчиларини ўз вазифасига янада масъулият билан, виждонан ёндашишга ундаса, ажаб эмас.\nМиллий қадриятлар — ўзлигимиз асоси\nШаҳрисабз катта санъат байрамига шай\nБугунги Ўзбекистон ўзгаришга тайёр!\nЎзгариш шарт ва зарур\nАждодларимиз фазилатларини мерос қилган ёшлар\n← На илож, менталитет шунақа!\nНемисча фермерликка ўтамиз →\nGoogle haqida siz bilmagan qiziqarli faktlar (45 322)\nPullar haqida qiziqarli 7 fakt (42 083)\nSamolyotdagi taom nega bemaza tuyuladi? (33 607)\nТИВ Консуллик бошқармаси Москва вилоятидаги ёнғин ҳақида маълумот берди (17 538)\nБМТда ёшлар форуми (7 826)\nMarkaziy Osiyo Yoshlar Forumi – mintaqamiz yoshlarini birlashtiruvchi hudud (5 650)\nИшлайдиган онанинг 4 афзаллиги (4 639)\nИмтиёзли кредит ҳақида 7 маълумот (4 143)


Бағдоддаги “ИШИД”га қарши курашиш ахборот марказига россиялик мутахассислар етиб келди\n19:02 / 29.09.2015\nБағдодга Россия, Ироқ, Сурия ва Эрон билан биргаликда “ИШИД” террорчилик гуруҳига қарши курашиш учун яратилган ахборот марказида ишлаш учун 6 нафар россиялик ҳарбий етиб келди. Бу ҳақда Ироқ парламенти хавфсизлик ва мудофаа қўмитаси бошлиғи Ҳаким аз-Замлийга иқтибос келтирган ҳолда РИА “Новости” ахборот агентлиги хабар бермоқда.\n“Бағдодга 6 нафар россиялик мутахассис етиб келди. Улар йиғилиш ўтказдилар, йиғилишлар ҳозир ҳам давом этмоқда. Ахборот алмашинмоқда, биз бу коалицияга кирувчи давлатлар манфаатига мос келувчи натижаларга эришилишига умид билдирамиз”, деб айтди Аз-Замлий.\nШунингдек, Бағдодга 6 нафар эронлик ҳарбий ҳам келган, Суриядан ҳам 6 нафар мутахассис келиши кутилмоқда.\nАввалроқ Ироқ, Сурия, Эрон ва Россия ўртасида разведка маълумотлари билан алмашишга ихтисослашган Боғдоддаги ахборот маркази ўз ишини октябрь-ноябрь ойларидан бошлаши маълум қилинганди.


“Ҳозир”га қараганда яхшироқ вақт йўқ\nСенинг ҳаётинг туғилиш ва ўлим ўртасидаги ҳодисагина эмас. У сенинг ҳар бир нафас олишинг ва чиқаришинг ўртасида жойлашган. Ҳозирги вақт - айнан шу ерда ва шу вақтда жойлашган - бу сенда мавжуд ягона ҳаётдир. Ўтмиш йўқ, зеро ҳар бир навбатдаги лаҳза билан ҳозирги вақт келади. Келажак йўқ, чунки у ҳали кириб келмаган. Ўтмишга боғланиб қолиш тушкунликка, келажак ҳақида қайғуриш эса хавотирга олиб келади. Ҳозирги кун билан яшар экансан, сен Аслсан.\nБарча қайғуришлар ва келажакка режалар, ўтмишда содир бўлган воқеаларни қайта ва қайта эслаш - буларнинг барчаси бизнинг миямизда ҳолос, улар бизни айнан ҳозир тўлиқ ҳаёт кечиришдан чалғитади.\nБиз ўтмишга - ўз ота-онамизга, ва олдинга - фарзандларимизга, биз ҳеч қачон кўрмайдиган, аммо у ҳақида ғамҳўрлик қилишимиз келадиган келажакка интиламиз.\nЎтмишингда қолиб кетма\nКўп инсонлар ўз ўтмиши мевасига айланиб қолади - афсус, қайғу ва турли “агарда”лар жамланмасида қолиб кетади. Ҳа, ўтмишдаги хато орқали биз кўп нарсани ўрганамиз, аммо уни ўзгартириб ёки қайта бошдан ўтказиб бўлмайди. Бугун билан яша - бу келажакка етиб боришнинг ягона йўли.\nКелажак ҳақидаги ҳаёллар билан яшама\nАйримлар бахтни якуний бекат деб ҳисоблайди, аммо аслида эса фақатгина унга олиб борадиган Йўлнинг ўзи ҳаётнинг тўлиқлиги ҳиссини беради. Содир бўлаётган барча ҳодисаларни саргузашт сифатида қабул қил. Агарда шундай қилмасанг, сен ўзининг гўзал “эртага”ни кутаётган бахтсизлигингча қоласан. Аҳир ҳаёт туганмас “бугун”лардан иборат шундай эмасми?\nУшбу лаҳза - сенда бор ягона нарса\nШундай экан, шу вақтда, ҳозир ва шу ерда яша. Ўтмиш ва келажак ҳақидаги фикрларни йиғиштириб қўйда, ҳозир нима билан шуғулланаётганинг ҳақида ўйла. Ўтмишдаги хатолардан хулоса чиқариб ёқимли хотиралардан завқ ол, лекин уларга ёпишиб олма ва сени таъқиб қилишларига йўл қўйма. Келажак ҳақида орзу қил, аммо мутаассибликка берилма ва мубтало бўлма. Шу вақтни сев.\nАқлий ва жисмоний соғломлик сири - ўтмиш ҳақида қаттиқ қайғурмаслик, келажак ҳақида хавотирга тушмаслик, бироқ бугунни ақл билан ва чин дилдан яшаб ўтказишдадир.\nБугун - унга қадар бўлиб ўтган “бугун”ларнинг натижаси\nЯшхи яшаб ўтилган бугун табиий равишда ажойиб келажакни юзага келтиради. Бугун озгина пул сақлаб қўйсанг, эртага кўпроқ бўлади. Бугун 500 калория кам овқат есанг, эртага озиш имкониятига эга бўласан. Бугун қилаётган ишинг сенинг келажагингга таъсир қилади.\nАйни ҳозирги лаҳзада бўл. Диққат эътиборингни унга қарат. Эртага нима бўлиши керак бўлса, бўлади.\nЎтмишда қолиб кетма, келажак ҳақида орзу қилма, ўз ақлингни ҳозирги лаҳзага йўналтир.\nМустаҳкам соғлиқ сири - бугунги тўлиқ ҳаёт.\nДарахт экиш учун энг яхши вақт йигирма йил олдин эди. Кейинги энг яхши вақт - бугун.\nБирор иш билан шуғуллансанг уни ҳозир қил, кейин уни ҳеч қачон қила олмайсан.\nСен ўтмишни ўзгартира олмайсан, лекин келажак ҳақида ҳавотирга тушиб бугунингни йўққа чиқаришинг мумкин.\nҲаётингни эртага қолдирма\nДўстим хотинининг жовонидан ипак қоғозли ўрамни олди. Бу шунчаки оддий ўрам эмас эди, унга аёллар ички кийими ўралган эди. Ў ўрамни ташлаб юборди ва ипак ҳамда тўр нақшларга эътибор қаратди.\n- Мен буни аёлимга биз Нью-Йоркда биринчи марта бўлган вақтимизда сотиб олган эдим. 8 ёки 9 йил олдин. У совғамни ўзига ҳос воқеа учун сақлаб қўйишни истаган эди. Ва ҳозир, фикримча, ўша вақт келди.\nУ ётоққа яқинлашди ва дафн бюросидан олинган бошқа буюмларга қўшиб қўйди. Унинг хотини ҳаётдан кўз юмган эди. Менга қайрилиб, дўстим шундай деди:\n- Ҳеч нарсани ўзига ҳос воқеа учун сақлаб қўйма, биз яшаётган ҳар бир кун ўзига ҳос воқеадир.\nМен ҳали-ҳануз унинг сўзлари ҳақида ўйлайман.... улар менинг ҳаётимни ўзгартириб юборди. Бугун мен кўпроқ мутолаа қиламан ва камроқ тартиб ўрнатаман.\nМен верандада ўтириб боғдаги бегона ўтларга қарамасдан атроф гўзаллигидан роҳатланаман. Вақтимни кўпроқ ишда эмас, балки оилам ва дўстларим билан ўтказаман. Мен ҳаёт - қадрлашимиз керак бўлган тажриба тўплами эканини англаб етдим...\nҲозирда мен ҳеч нарса сақламайман: мен ҳар куни ўзимнинг хрустал қадаҳларимдан фойдаланаман. Керак бўлса, супермаркетга бориш учун ўзимнинг янги пиджакимни кияман.\nСевимли атирларимдан фақатгина байрамларда эмас, ўзим истаган вақтда фойдаланаман. “Бир куни”, “кунларнинг бирида” каби сўз бирикмаларини луғатимдан чиқариб ташлаганман. Лойиқ бўлган нарсаларни бугун ва ҳозир кўришни, эшитишни ва қилишни истайман.\nДўстимнинг аёли агарда эртага бўлмаслигини билса нима қилар эди... мен бундан бехабарман (“эртага” осон қабул қилинади). Ўйлашимча, у оиласи ва дўстларига қўнғироқ қилган бўлар эди. Балки у кечирим сўраш ва ярашиб олиш учун эски дўстларига қўнғироқ қилган бўлармиди. Менга у хитой ресторанига (унинг севимли ошхонасига) борган бўлар эди деган фикр жуда ёқади. Бу кичик охирига етказилмаган ишлар агарда ҳаётим оз қолганини билганимда менга тинчлик бермаган бўлар эди. Шундай кунларнинг бирида кўришишим керак бўлган дўстларимдан бирини кўрмасам, ёзгим келган хатларни ёзмасам, яқинларимга мен уларни қанчалик яхши кўришимни айтмасам жаҳлим чиққан бўлар эди. Ҳозир мен имкониятни қўлдан бой бермайман, ҳаётимизга қувонч ва табассум олиб келиши мумкин бўлган ҳеч нарсани сақлаб қўймайман. Ўзимга-ўзим ҳар бир кун, ҳар бир лаҳза каби ўзига хос эканлигини такрорлайман.\n“Шу ер” дан бошқа яхши жой йўқ\n“Бошқа жой” “шу ер”га қараганда яхшироқ эмас. Сенинг “бошқа жой”инг “шу ер”ингга айланса, сен яна янги “шу ер”ингга қараганда яхшироқ “бошқа жой”га эга бўласан.\nБахтни ўзга мамлакатлардан излама. Яхшиси ўзингникини шароитини такомиллаштир. Яшаш жойини ўзгартириш сени бахтлироқ қилади деб ўйлама. Ахир сен янги жойга ҳам ўзингни олиб борасан. Ҳозирги ҳолатингга олиб келган барча одатларинг билан бирга. Қаерга интилма, сен ўтган тажрибанг аравасини тортиб борасан. Айб жойда эмас, ўзингда. Бахт ичкарида яширин, ташқарида эмас.\nЖаннат ва дўзах ҳақида масал\nТўрт нафар инсон бир кечанинг ўзида ҳаётдан кўз юмибди. Уларинг исмлари Джим, Рон, Майк ва Дэйв. Тез орада улар асфалтланган кенг йўлдан кетаётганини англаб етишди, улар бу йўл бўйлаб у иккига ажралгунига қадар юришди. Уларнинг олдидан икки йўл чиқди: чапга ва ўнгга. Улар ўйга толиб тўхтаб қолишди, шунда уларнинг олдидан оқ кийим кийган инсон чиқиб келди.\n- Ҳуш келибсиз, дўстлар, - деди у. - Сизнинг олдингизда янги уйингизгача бўлган йўл турибди. Йўлларнинг бири ақлбовар қилмас гўзаллик ҳукмрон Жаннатга, бошқа бир йўл эса даҳшат, умидсизлик ва чорасизлик макони Дўзахга олиб боради. Аммо, қайси йўл қаерга олиб боришини билишингиз мумкин эмас. Сиз исталган йўлдан кетишингиз мукин, лекин шуни ёдда тутингки, Жаннат ёки Дўзах дарвозасига бормасдан аввал ортга қайтишингиз мумкин. Агарда Дўзахга тушиб қолсангиз - у ерда қоласиз, лекин қўрқманг, барибир ҳар бирингиз қилган ишларингизга лойиғини оласиз.\nОқ кийимли одам йўқолиб қолди. Йўловчилар бундай шартдан ҳайратда қолишди: Жаннат ёки Дўзахга йўл таваккал қилиб танланиши қаерда ёзилган. Бу ерда бир гап бор. Лекин нима ҳам қилишарди. Улар ким биринчи бўлиб йўлга отланишини аниқлаш учун қуръа ташлашибди.\nДжим исмли шахс куръани танлабди ва ўйлаб ўтирмасдан ўнгга қараб кетибди, чунки у учун ўнг сўзини ишлатганда ҳаёлига доим тўғри деган сўз келар экан. У йўлда шаҳдам қадам ташлаб давом этибди, аммо кейин тўхтабди, чунки узоқдан эшитилаётган ёввойи ҳайвонлар овози уни қўрқитибди, булутлар ҳам бир жойга тўпланиб қолибди. Джим қаттиқ қўрққанидан нотўғри йўл танладим деб ўйлабди ва ортга чекинибди. У йўл иккига ажралган жойга қайтиб келибди ва қолган учта йўловчига кўрганларини айтиб бериб, уларни ҳам қаттиқ қурқитиб қўйибди ва чап томонга қараб йўлга чиқибди. Ҳаракатлангани сари у янада қўрқинчли ва даҳшатли белгиларга дуч келибди, ва охир- оқибат буткул қўрқиб яна йўл иккига ажралган жойга қайтиб келибди.\nБарча тўртта йўловчи қаттиқ қўрқиб қолишибди - ҳеч қайси йўл Жаннатга олиб бормас экан.\nШунда Рон исмли шахс айтибди:\n- Бўлди, мен ўнг йўлдан юраман, нима бўлса бўлсин, ортга қайтиб келмайман.\nУ қатъий бир қарорга келиб, ўнг йўлдан юра бошлабди, ва ёввойи ҳайвонларнинг қўрқинчли ҳайқириғи, бўронли булутлар ва оёқ остида қимирлаётган ерга эътибор бермасдан юришда давом этибти. Бир вақт осмон ёришиб, йўловчи олдидан бениҳоя гўзал, тинчлик ва хотиржамликка бурканган ҳудуд чиқибди. У бу ер Жаннат бўлса керак деб ўйлаган ҳолда, ўша ерда қолибди.\nРон қайтмаганини кўрган Дейв исмли йўловчи ҳам бир қарорга келибди. У Роннинг тақдиридан бехабар эди. Балки, уни йўлда ёввойи ҳайвонлар еб қўйгандир. Шундай қилиб, Дейв чап йўлни танлабти. Албатта, у чап йўл тўғри эканлигига ишончи комил эмас эди ва шундай ўйлади: “Йўлни охирида нима бўлишидан қатъий назар, мен уни қабул қиламан ва мослашишга ҳаракат қиламан.”\nДэйв қўрқинчли белгиларга- ёввойи ҳайвонларнинг ҳайқириғи, бўронли булутлар ва момақалдироқли чақмоқларга қарамасдан олдинга ҳаракатланибти. Ва ниҳоят у ер устида “Дўзах” деб номланган белги турган жойга етиб келибди. Шунда унинг орқасидаги йўл йўқолиб қолибди, унда ортга қайтишга имкон қолмабди.\nДейвнинг олдида шавқатсиз, кўримсиз, қоронғу ва совуқ, ҳаёт учун умуман мослашмаган водий ястаниб ётар эди. У ерда инсонлар кичик, ҳеч қандай шароити йўқ чайлаларда яшар эди, ва ҳар доим ҳайвонлар ўлжасига айланиб қолишдан, безорилар гуруҳлари ҳужумига учрашдан ёки ботқоққа ботиб қолишдан қўрқиб яшар экан. Дэйв маҳаллий одамлардан шуни билдики, бу ерларни шайтоннинг ўзи ланъатлаган.\nДэйв ҳолатни ўйлаб кўрди: “Мен ўзимга ваъда берганман, қаерга келмай танлаган йўлимдан чекинмайман. Мен мослашишга ҳаракат қиламан. Мен маҳаллий одамларнинг қўрқинчли ҳикояларини ва чорасизлик тўғрисидаги нолинишларини эшитишдан, шунингдек, бу ер шайтон томонидан ланъатланганига ишонишдан бош тортаман. Менинг ичимда - тинчлик ва хотиржамлик, менинг виждоним тинч, нега энди менинг атрофимда дўзах бўлиши керак?”\nУшбу ўй-ҳаёллар Дейвга ишонч бахш этибди. У маҳаллий одамлар олдига чиқиб, уларни қўрқувдан қалтирашни бас қилишга ва яшаш шароитларини ўзгартиришга ҳаракат қилишга чақирибди. Бир неча киши уни сўзларини эшитиб, унга эргашибти, қолганлар эса аҳвол ҳозиргиданда ёмон бўлиши мумкин деб қўрқишни давом этибди. Бир неча издошлари билан Дэйв ботқоқни қуритибди, янги ёруғ уйлар қуришни бошлабди, боғлар яратибди, безориларга қаршилик кўрсатиб, ёввойи ҳайвонларни қўлга ўргатибди. Шубҳаланганлар содир бўлган мўжизавий ўзгаришларни кўриб, унга қўшилибди.\nБир қанча вақтдан сўнг шаҳар кенгайиб, гуллаб-яшнабди, атрофда ҳамма нарса гўзаллик ва хотиржамлик билан нафас ола бошлабди. Шунда Дейв дарвоза яқинига бориб “Дўзах” ёзувли тахтани “Жаннат” ёзувига ўзгартириб қўйибди.\nБу ишни амалга ошириш биланоқ, унинг олдидан янги иккига ажралган йўл чиқибди ва оқ кийимли одам ундан сўрабди:\n- Сен нима қилишинг кераклигини биласанми?\n-Хмм… фикримча, мен яна йўллардан бирини танлашим керак.\n- Тўппа-тўғри, - дебди оқ кийимли одам.\n- Аммо танлашимдан олдин, бошқа йўловчиларга нима бўлгани ҳақида гапириб бермайсанми?\nОқ кийимли одам жавоб қайтарибди:\n-Рон бирданига Жаннатга тушиб қолди, у сен яратган жойга кўп жиҳатдан ўхшайди. Бироқ, Рон у ернинг яратилишида иштирок этмаганидан ва унинг ривожланишига ҳеч қандай ҳисса қўшмаганидан афсусда. У ниманидир ўзи қилишни истайди. Унинг хоҳиши етарлича қатъий бўлиши билан унга янги йўлни танлаш имконияти тақдим этилади, эҳтимол унга ҳам сен қилганинг каби Дўзахни Жаннатга айлантириш имконияти берилса керак.\nДжим ва Майкка келсак, улар ҳақиқий дўзахда, чунки қўрқув уларни фалаж қилиб қўйган ва улар ҳануз йўл иккига ажралган жойда.\n- Мени олдинда нима кутмоқда? - дея савол берди Дейв.\n- Ноаниқлик, - дея жавоб қайтарибди оқ кийимли одам.\nБу жавобдан Дейв бир вақтнинг ўзида ҳам қўрқди, ҳам ҳурсанд бўлди. У бошини қимирлатиб ўнгга элтувчи йўл томон шахдам қадамлар билан юриб кетди.\nЙўлнинг ўзи - Бахт\nБахтга элтувчи йўлнинг ўзи йўқ. Бахт бу - Йўл.\n“Биринчи январдан мен югуришни бошлайман ва машғулотлар залига бораман, озгина пул ишлаб топсам, ўғлимни уйлантираман, кейин нафақага чиқаман, саёҳат қиламан, ана ўшанда бахтли ҳаёт кечира бошлайман, ҳозир эса шахсий бахт ҳақида ўйлаш вақти эмас.” Таниш ҳолат, шундай эмасми? Ҳаёт ҳақиқати шундан иборатки, бахт учун идеал шарт-шароит ҳеч қачон келмайди. Бу шунчаки психологик қопқон, ўз-ўзини алдаш.\nОддий инсон мактаб давридан оз вақт ўтсин ҳаммаси зўр бўлади деб умид қилади. Мактабни битириб, университетга ўқишга кираман - ҳаёт бўлади дейди. Университетга ўқишга киради - янада кўпроқ ўқийди, мажбурият кўпроқ, ўзинг истамаган иш билан шуғулланиш унданда кўп. Кейин, ўқишни тугатсам, ишга жойлашаман - у ерда ҳақиқий ҳаёт бошланади, пул бўлади! Бу ҳам амалга ошганда умидлар яна ўзини оқламайди. Энди кун бўйи ишлаш керак, пул “кам тўлашади”, эрта туриб оилани таъминлаш керак ва ҳ.к. Кейин янги умид уйғонади - яхшилаб ишлайман, бошлиқ бўламан ва эркинроқ бўламан. 40 ёшга келиб бошлиққа айланади, энди 8 соат ўрнига 12 соат ишлайди... Сўнгра нафақа, шахсий томорқа умиди.. Ва тамом. Ҳаёт сен ўйлаганингдек ўтмади.\n“Мана оз фурсат қолди” ҳаммаси яхши бўлади - жуда ҳам ҳийлакор тушунча. Оз фурсатдан сўнг ҳаммаси ўз-ўзидан ўзгаради ва “яхши яшай бошлайман” деб ўйлама. Йўқ, ҳаммаси ўз-ўзидан изга тушмайди ва ўзгармайди. Ҳаёт бугунги ишни эртага қолдиришларини ёқтирмайди.\nИнститутни тугатишингни, фарзандлар дунёга келишини кутма. Ишлашни бошлаганингда, нафақага чиққанингда, уйланганингда, ажрашганингда... Кутишни бас қил. Жума кунини, яшканба тонгини, янги автомашина, уй сотиб олишингни кутма. Баҳор, ёз, куз, қиш келишини кутма. Бахт лаҳзалари - бебаҳо, улар саёҳатнинг сўнгги бекати эмас, балки саёҳатнинг ўзидир. Йўл қўйишинг мукин бўлган энг катта хато - бутун умр ёнингдан ҳаёт чопиб ўтиб кетаётганини англамасдан мақсад ортидан қувиш.\nАгарда биз бир йил олдин бошлаганимизда, бугун бизда натижа бўлар эди. Агарда биз ҳозир бошласак, бир ойдан сўнг биринчи хулосаларни чиқарамиз. Агарда биз эртага бошласак, ўша “эртага” ҳаётимиз оҳирига қадар чўзилиши мукин.\nКўпгина инсонлар “кейин” назарияси асосида яшайди. Уларнинг режалари улкан. Улар буюк ишларни амалга оширишга чоғланган... фақат, болалари катта бўлса, улар институтни тамомласа, иш жойларини алмаштирса, янги автомашина сотиб олгандан кейин ва б.қ. Мазкур “кейин” ҳеч қачон келмайди, аммо улар бир куни ўзлари истаган нарсага эришишларига ишонадилар.\nТушун, ҳаётингнинг чалкаш йўлларининг “Бахт” номли сўнгги бекати йўқ. Унда “Бахт” номли параллел дунёга кириш портали ҳам йўқ. Бахт бу Йўлнинг ўзи.\nХудо ҳеч қачон осмондан ерга тушиб “Шу дақиқадан эътиборан сенга бахтли бўлишга рухсат бераман!” демайди. Шунинг учун ҳам бугун бахтли бўлишга ҳаракат қил, ахир ҳеч ким сенинг йўлинг узунлигини қанча эканлигини билмайди. Тезроқ ўз Йўлингни танла ва у бўйлаб охиригача бор. Йўл давомида содир бўладиган яхши ва ёмон ҳодисалар сенга бахтга эришишингга ёрдам беради.\nБу “Шу ерда ва Ҳозир” ҳолатидир. Бахтли ва омадли инсон бўлишнинг энг муҳим омили. Сен булутларда сузмайсан, иллюзия ясамайсан, одамлар ва воқеликни ўзинг кўришни хоҳлаганингдек эмас, борича қабул қиласан. Бу сени ранжитмайди, чунки ёлғон қандай бўлмасин ҳам, хақиқат ундан доим яхши эканлигини тушунмоқдасан.\nҲамма нарса билан муросада бўлиш - “шу ерда” ва “ҳозир” содир бўлаётган барча нарса ва ҳодисаларни тўлиқ қабул қилиш ҳолатида бўлиш декмакдир. Ҳаёт оқими бўйлаб сузишга ҳаракат қил. Ёпиқ деворга бошини ураётган аҳмоқ бўлма.\nСен нимага бу дунёга келганингни тушун. Ўз вазифангни, миссиянгни англа\nБу сенинг ҳаётинг ва ишингга маъно баҳш этади. Уларни англаш мақсадларингни сен ўйлаганингдан ҳам кўра тезроқ амалга оширишга ёрдам берувчи инсонлар, манбалар ва имкониятларни жалб қилади. Ҳозироқ ҳаётинг мақсадини аниқла. Ва яқин келажакда сен эҳтирос ва бахтга тўла ҳаётда яшай бошлайсан. Сен ҳозир ва шу ерда мавжуд бўласан, ҳаётингдаги энг катта мақсадингни билган ҳолда, кераксиз фикрларга берилмайсан ва ўз миянгни ковламайсан.\nОлға қадам ташла ва буни ўзинга ишонч билан амалга ошир!


Болаликдаги таълим | ukkosha.shosh.uz\nБош саҳифа » Илм » Болаликдаги таълим\nФарзандингизга болаликда бир бора Қуръон ўқитиб қўйинг. Унинг қалбини Қуръони карим ила мунаввар қилинг. Ундан кейин уни ҳар қандай ишга қўйинг, шунда, инша Аллоҳ ва яна инша Аллоҳ, албатта, Қуръони каримнинг анвору-баракотлари унинг ичини қамраб олган бўлади. Қачонки, сиз энг аввал унга Қуръонни ўргатиб қўйсангиз, унинг қулоғи орқали иймон уруғини унинг қалбига мустаҳкам жойлаб қўйган бўласиз. Тажриба шуки, мактабга Қуръони каримни ўқиб борадиган болалар, ҳар қандай муҳитга борсалар ҳам, иймон уруғи уларнинг қалбида тураверади.\nАгар сиз аввал бошданоқ болага бисмиллаҳ, субҳаналлоҳ, алҳамдулиллаҳ ва Қуръони каримни ўргатиш ўрнига, унга ит-мушукни ўргатишни бошласангиз ва унинг ақлига ит-мушукни жойлаб қўйсангиз ҳамда Қуръони каримнинг анвору-баракотларини унинг қалбига киришига йўл қўймасангиз, у ҳолда унинг қалбига иймон қаердан киради? Унинг қалбига ислом муҳаббати қаердан келади? Унинг қалбида охират фикри қандай пайдо бўлади? Кейин эса чор атрофимизда изғиб юргани кўзга ташланаётган айни ўша моддапараст инсон пайдо бўлади. Унда Аллоҳнинг ҳузурида туришлик хисси ҳам йўқ. У ўзгаларга зулм қилади. Ўзгаларни терисини шилиб олади.\n“Ислааҳий хутбаат” китобидан, 3-жилд, 73-бет\nАввалги: Рамазондан кейин ҳам Аллоҳ яқиндир\nКейинги: Мино водийсида қилинган дуо (видео)


ТОШКЕНТ, 16 янв — Sputnik. Жиззахдаги газ қуйиш шохобчасида портлаш оқибатида бир киши қурбон бўлди.\nИИВ ҳузуридаги Тергов департаменти хабарига кўра, ҳодиса бугун, 16 январь куни Зарбдор тумани Янгиҳаёт маҳалласидаги “Gaz manbai” МЧЖга қарашли автомобилларга суюлтирилган газ (пропан) қуйиш шохобчасида юз берган.\nФуқаролар заҳарланиши ва ёниб кетган хонадонлар: Андижондаги портлаш оқибатлари\n“Натижада мазкур МЧЖ ишчиларидан фуқаро 40 ёшли Ш.А. ҳодиса жойида вафот этган, 44 ёшли Э.И. эса турли тан жароҳатлари билан шифохонага ётқизилган”, - дейилган хабарда.


Набийларнинг хотими – oliymahad.uz\nБутун оламлар Робби Аллоҳ Таолога ҳамдлар бўлсин. Саййидимиз Муҳаммад соллаллоҳу алайҳи васалламга ҳамда ул зотнинг аҳли байтлари ва саҳобаи киромларига салавоту саломлар бўлсин.\nМуҳаммад соллаллоҳу алайҳи васаллам ўзларидан кейин Набий бўлмаган Пайғамбарларнинг сўнгисидирлар ва буни барча мусулмонлар диннинг заруратидан деб билиб ижмоь қилишган.\n“Албатта, менинг ва мендан олдинги анбиёларнинг мисоли худди бир уйни яхшилаб, чиройли қилиб қуриб, бир бурчагидан бир ғиштнинг ўрнини қолдириб қўйган кишига ўхшайди. Одамлар уни айланиб кўриб, қойил қолишади ва: “Мана шу ғишт ҳам ўрнига қўйилганда эди!” дейишади. Мен ўша ғиштман. Мен Набийларнинг хотимиман”, дедилар.\nНабий соллаллоҳу алайҳи васалламнинг ва улардан олдин ўтган Набийларнинг динга даъватлари орасида боғлиқлик шубҳасиз мавжуддир. Юқоридаги келтирган ҳадисимиз ҳам шунга далолат қилади.\nБунинг баёни шуки, ҳар бир ўтган Пайғамбарнинг иймонга даъвати икки асосга кўра воқеъ бўлгандир. Биринчиси ақида, иккинчиси эса шариат ва хулқ.\nАқийдага келадиган бўлсак, Одам алайҳиссалом пайғамбар этиб юборилганларидан токи Пайғамбаримиз соллаллоҳу алайҳи васаллам юборилгунларига қадар унинг мазмунида фарқ бўлмагандир. Уларнинг асоси бир, яъни у Аллоҳнинг бирлигига ва унга лойиқ бўлмаган сифатлардан пок эканлигига иймондир. У Охират ва Ҳисоб куни, жаннат ва дўзахнинг борлигига иймондир. Ҳар бир ўтган Набийлар ўзларининг юборилган қавмларини шуларга иймон келтиришга буюрганлар ва улардан ҳар бири ўзларидан олдин ўтган Пайғамбарнинг сўзларини тасдиқловчи, ўзларидан кейин келган Пайғамбарнинг хушхабарини берувчи бўлганлар. Уларнинг барчаси ягона ҳақиқатни етказиш учун турли қавм ва халқларга юборилганлар. Бу ҳақиқат эса, Ягона Аллоҳ таолонинг динидир. Аллоҳ таоло Ўзининг Китобида:\nЯъни: (Эй, имон келтирганлар! Аллоҳ) сизлар учун дин бўйича Нуҳга буюрган нарсани ва Биз сизга (Муҳаммадга) ваҳий қилган нарсани, (шунингдек) Биз Иброҳим, Мусо ва Исога буюрган нарсани – шариат қилди: “Динни барпо қилингиз ва унда фирқа-фирқага бўлинмангиз!”(Шуро, 13).\nАқида ишида ростгўй Пайғамбарларнинг даъватлари турлича бўлиши мумкин эмас эди. Чунки ақидани танитиш бу хабар беришдир. Хабар берилган нарса эса бири бошқасидан фарқ қилиши жоиз эмас. Шундай экан қандай қилиб бир Пайғамбар Аллоҳ учтадан биридир (Аллоҳ бу нарсадан пок) дейиши, бошқаси эса Аллоҳ таолонинг шериги йўқдир деб ҳар хил хабар бериши мумкин. Йўқ, Пайғамбарларнинг барчаси Аллоҳ таолодан етказган нарсаларида ростгўйдирлар.\nШариатга келадиган бўлсак, у шахс ва жамият ҳаётини тартибга солиш мақсадини ўз ичига олган ҳукмларни ўрнатишдир. Дарҳақиқат, бир Набийнинг шариатининг кўриниши ва миқдори бошқалариникидан фарқли бўлган. Бунинг сабаби шариат (иншо) буйруқ ва қайтариқ навидан, хабар бериш навидан эмас. Шариатнинг белгилаб берган амаллари замонларнинг ўтиши ва ривожланиши, қавм ва халқларнинг ўзгаришига кўра фарз қилингандир. Чунки, шариатнинг ғояси шуки, бандаларни дунё ва охиратлари учун тўғри бўладиган ишларга кўра воқеъ бўлишдир. Бу дегани, агар бир Пайғамбар қавм учун огоҳлантирувчи бўлиб келса, у олиб келган шариат шу қавмнинг ҳолатига кўра чегараланади.\nМасалан, Мусо алайҳиссалом Бани Исроилга юборилган вақтларида уларга қаттиқроқ ҳукм қўлланилишини тақозо этарди. Аммо кейинроқ Исо алайҳиссалом юборилганларида енгилроқ ҳукм жорий бўлган. Қуръони каримда Исо алайҳиссаломнинг тилидан айтиладики:\nЯъни: (Мен) ўзимдан олдинги (нозил этилган) Тавротни тасдиқлаш ва сизлар учун ҳаром қилинган айрим нарсаларни ҳалол қилиб бериш учун келдим (Оли Имрон, 50).\nДин – ҳақ ва у биттадир. Одам алайҳиссаломдан Пайғамбаримиз соллаллоҳу алайҳи васалламгача бўлган Пайғамбарларнинг барчаси шу динга чақириб, инсонларни унга амал қилишга буюриб келдилар. Ҳа, бу Исломдир.\nДарҳақиқат, Иброҳим, Исмоил ва Яъқуб алайҳиссаломлар шу ҳақ дин ила юборилдилар. Аллоҳ таоло айтади:\nوَمَنْ يَرْغَبُ عَنْ مِلَّةِ إِبْرَاهِيمَ إِلَّا مَنْ سَفِهَ نَفْسَهُ وَلَقَدِ اصْطَفَيْنَاهُ فِي الدُّنْيَا وَإِنَّهُ فِي الْآَخِرَةِ لَمِنَ الصَّالِحِينَ۞ إِذْ قَالَ لَهُ رَبُّهُ أَسْلِمْ قَالَ أَسْلَمْتُ لِرَبِّ الْعَالَمِينَ ۞وَوَصَّى بِهَا إِبْرَاهِيمُ بَنِيهِ وَيَعْقُوبُ يَا بَنِيَّ إِنَّ اللَّهَ اصْطَفَى لَكُمُ الدِّينَ فَلَا تَمُوتُنَّ إِلَّا وَأَنْتُمْ مُسْلِمُونَ\nЯъни: Иброҳимнинг динидан фақат ўз қадрини билмайдиган кишиларгина юз ўгирадилар. Биз уни дунёда (пайғамбарлик учун) танлаб олдик ва у охиратда (ҳам), албатта, солиҳ (банда)лардан бўлур.\nЭсланг, Робби унга: “Бўйин сун!” – деганида, у: “(Барча) оламларнинг Роббига бўйин сундим”, – деди.\nИброҳим ўз ўғилларига, шунингдек, (набираси) Яъқуб ҳам шу динни васият қилиб дедилар: “Ўғилларим, албатта, Аллоҳ сизлар учун шу динни танлади. Бас, мусулмонлик ҳолингиздагина дунёдан ўтингиз!” (Бақара, 130-132).\nМусо алайҳиссалом Бани Исроилга шу ҳақ дин ила юборилдилар. Аллоҳ Таоло Фиръавннинг сехри ҳақида:\nقَالُوا إِنَّا إِلَى رَبِّنَا مُنْقَلِبُون ۞وَمَا تَنْقِمُ مِنَّا إِلَّا أَنْ آَمَنَّا بِآَيَاتِ رَبِّنَا لَمَّا جَاءَتْنَا رَبَّنَا أَفْرِغْ عَلَيْنَا صَبْرًا وَتَوَفَّنَا مُسْلِمِينَ\nЯъни: (Улар) дедилар: “Биз (ўлсак), албатта, Раббимиз (ҳузури)га қайтувчимиз.\nСен фақатгина Раббимиз оятлари келганда, уларга имон келтирганимиз учунгина биздан ўч олмоқчисан. Эй, Роббимиз! Устимизга сабр (ёмғирини) ёғдир ва бизни мусулмонлик ҳолимизда вафот эттир!” (Аъроф, 125-126).\nВа бу дин билан Исо алайҳиссалом юборилдилар. Аллоҳ таоло айтади:\nЯъни: Исо улардан куфрни сезгач, айтди: “Аллоҳ сари (боришимда) менга ёрдамчилар ким?” Ҳаворийлар айтдилар: “Биз Аллоҳ (динининг) ёрдамчиларимиз. Аллоҳга имон келтирдик ва Аллоҳга (бўйин сунувчи) мусулмон эканимизга (сен) гувоҳ бўлгин (эй, Исо)! (Оли Имрон, 52).\nШундай экан, Набийларнинг барчаси Аллоҳ таолонинг ҳузуридаги дин-Ислом билан келдилар. Ва аҳли китоблар диннинг бир эканлигини ва Пайғамбарларнинг барчаси ўзларидан бошқа Пайғамбарни тасдиқлаб келганини биладилар. Набийларнинг олиб келган ақидалари юқорида айтганимиздек бир биридан фарқли эмас эди. Лекин улар бу тўғрисида ихтилоф қилишди, фирқаларга бўлинишди ва Набийлари айтган сўзларига қарши боришди. Аллоҳ таоло улар ҳақида айтганидек:\n…وَمَا تَفَرَّقُوا إِلَّا مِنْ بَعْدِ مَا جَاءَهُمُ الْعِلْمُ بَغْيًا بَيْنَهُمْ\nЯъни: “Улар фақат ўзларига илм келгандан кейингина, ўзаро адоват қилишиб тафриқага тушдилар”(Шуро, 14).\nБарча Набийларга саловоту саломлар бўлсин.\nҲаётларининг ҳар бир лаҳзаси биз учун ибрат бўлган ҳабибимиз ва шафоатчимиз Муҳаммад мустафо соллаллоҳу алайҳи васалламга мукаммал саловоту дурудлар бўлсин.\nРамазон Бутийнинг “Фиқҳус сийратун набаввия” китоби асосида\nОлдингиБухорода I Халқаро зиёрат туризми форумининг асосий тадбирлари бошландиКейингиТошкент ислом институтида очиқ дарслар бўлиб ўтди


Qalampir.uz - Алишер Усмоновнинг сири ошкор этилди\n16:19, 09.09.2018 Спорт\nАввалроқ Усмоновнинг “Пахтакор” футбол клуби ишига аралашмаслиги ҳақида турли миш-мишлар тарқалган эди.\n“USM Holding” акциядорлик жамияти таъсисчиси ва раҳбари Алишер Усмонов Тошкент шаҳридаги “Пахтакор” стадиони реконструкциясида иштирок этаётгани расман тасдиқланди. Бу ҳақда Миллий Олимпия қўмитаси Матбуот хизмати маълум қилган.\nАввалроқ Алишер Усмонов “Пахтакор” футбол клуби ишига аралашмаслиги ҳақида турли хил миш-мишлар тарқалган эди.\n“Бугун, 9 сентябрь куни Халқаро қиличбозлик федерацияси Президенти, Ватандошимиз Алишер Усмонов ўз таваллуд айёмини нишонламоқда. Ўзбекистон Миллий олимпия қўмитаси номидан Алишер Бурхановични қутлуғ 65 ёши билан муборакбод этамиз.\nАлишер Усмоновнинг жаҳон спорти тараққиёти, Олимпия ҳаракати ривожида тутган ўрни беқиёс. Шунингдек, у киши Ўзбекистонда нафақат спорт ва ижтимоий соҳа, балки, мамлакат иқтисодиёти ривожига ҳам ўз ҳиссасини қўшиб келмоқда. Биз буни юксак қадрлаймиз ва чуқур миннатдорчилигимизни изҳор қиламиз.\nШу билан биргаликда Алишер Бурхановичнинг Ўзбекистонда қиличбозлик спорт турини ривожлантириш, Республикамиздаги энг катта стадион “Пахтакор” аренасини тубдан реконструкция қилиш ва қайта қуриш ишларига бош-қош бўлаётганлиги бу инсоннинг қай даражада ватанпавар эканлигидан дарак беради.\nҲурматли Алишер Бурханович! Бугунги шодиёна кунда Сизга мустаҳкам соғлиқ, узоқ умр, ишларингизга ривож тилаймиз. Ўзбекистон тараққиёти йўлида ҳормай-толмай узоқ йиллар меҳнат қилишингизни, касбий фаолиятингизда эса улкан муваффақиятлар тилаб қоламиз. Биз сиздек ватандошимиз билан фахрланамиз!”, дейилади МОҚнинг Алишер Усмоновга йўлланган табрикномасида.\nБизнесменнинг ёрдамчилари “Пахтакор” стадионига оид маълумотлар тўғрилигини рад этиб, уни сир сақлаб келаётган эдилар.\nЛекин яқинда “Ўзбекистон 24” телеканалида намойиш этилган “Дахлдорлик туйғуси” номли фильмда Алишер Усмонов “Пахтакорга” 20 миллион доллар киритгани ва стадион модернизация қилиниши учун алоҳида 100 миллион доллар сармоя ажратилгани айтиб ўтилди. Демак, Алишер Усмонов Ўзбекистондаги лойиҳаларга ўз сармояларини камида бир йилдан бери киритиб келади.\nЭслатиб ўтамиз, 2017 йилнинг 21 август куни Ўзбекистон Республикаси Президентининг ПҚ-3227-сон “Пахтакор” футбол клубининг моддий-техник базасини янада такомиллаштиришга доир чора-тадбирлар тўғрисида”ги қарори эълон қилинганди.\nҚарорга кўра, “PAXTAKOR” спорт-машғулот ўқув маркази” МЧЖ ва “PAXTAKOR TENNIS АСЕ” МЧЖ — “Пахтакор футбол клуби” МЧЖга бирлаштирилади.\nКейинчалик унинг устав жамғармасидаги 80% улуши “SFI Management Group” ХК МЧЖга “ноль” харид қийматида сотилади, 20 фоизи эса Тошкент ҳокимлигида қолиши ҳақида хабар берган эдик.\nШуни ҳам айтиб ўтиш жоиз, Алишер Усмонов шу йилнинг 31 август куни Ўзбекистон Республикаси Президенти Шавкат Мирзиёевнинг қўлидан юксак мукофот – “Эл-юрт ҳурмати” орденини қабул қилиб олган эди.\nТеглар:Алишер Усмонов Пахтакор\nСардор Азмунсиз қолган Эрон терма жамоаси бугун Тошкентга келади\nЯнги ҳафтанинг илк кунидан қандай об-ҳаво кутяпсиз?\n“Пахтакор” Тиаго Безеррадан ажралди: Бразилиялик юлдуз Туркияга қайтяпти\n12:11, 05.01.2019 5 305\nАлишер Усмоновнинг бизнеси ва миллиардлари кимга қолади?\n20:10, 20.12.2018 26 782\n18:54, 20.12.2018 16 765\n17:15, 20.12.2018 14 941\n19:26, 15.12.2018 10 076


ТОШКЕНТДА ХАЛҚАРО ЦИРК КУНИ НИШОНЛАНДИ\nХалқаро цирк куни одатда апрель ойининг учинчи шанбасида ҳар йили дунё миқёсида кўтаринки руҳда ўтказилади. Навбатдаги цирк куни 21 апрель кунига тўғри келди. “Ўзбек давлат цирки” жамоаси бу йилги байрам дастурига қизғин тайёргарлик ишларини олиб борди. Бу ҳақда Маданият вазирлиги Матбуот хизмати хабар берди.\nШу куни Россия цирк артистлари билан бирга ўзбек цирк етакчи усталари цирк манежида барча иштирокчилар учун маҳорат дарслари ўтказишди. Бунда томошага ташриф буюрган болажонлар ўзлари қизиққан жанрда ўз маҳоратларини синаб кўрдилар. Татаристон ва Бошқирдистонда хизмат кўрсатган артист Феруза Холдорова раҳбарлигидаги “Ляйсан” ҳамда Марьям Бухарова бошчилигидаги “Изге Нур” ансамбллари томошабинларга завқ улашишди.шунингдек, “Делюкс” рақс студияси мураббийлари Азиза Мўминова ҳамда Азиза Идрисовалар цирк манежида флеш-моб ўтказишди.\nЭслатиб ўтамиз, Халқаро цирк кунига Бутунжаҳон цирк федерацияси асос солган. Европа цирк ассоциацияси эса қўллаб-қувватлаган. Бундан, айниқса, цирк санъати артистлари жуда қувонишган. Илк бор 2010 йилда ушбу сана халқаро даражада кенг нишонлана бошланган.


Ўш шаҳрида МХДҚнинг ходимини ўлдиришда гумонланиб уч киши қўлга олинди | ҚИРҒИЗИСТОН ЯНГИЛИКЛАРИ\nЎш шаҳрида МХДҚнинг ходимини ўлдиришда гумонланиб уч киши қўлга олинди\nМХДҚ ходимларини ўлдиришда гумон қилиниб қўлга олинган одамлар. Сурат: Ўш ШИИБи\nЎш шаҳрида Миллий хавфсизлик давлат қўмитасининг ходими ўлдирилди. Унинг ўлимида гумон қилиниб уч киши қўлга олинди.\nЎш ШИИБдан билдиришларича, милицияга Ўш вилоят бирлашган клиник касалхонасидан 20 июнда соат 06:20 атрофида эркак кишининг жонсиз танаси олиб келингани бўйича хабар беришган. Марҳумни касалхонага гумондорлар олиб келишган.\nТезкор тергов гуруҳи воқеа бўлган жойга бериб, жасад сиртдан текширилганда марҳумнинг танасида жароҳатлар борлиги сезилган.\n«Гумондорларнинг бирини кўрсатмасига кўра, спиртли ичимлик ичиб, маст ҳолда Ўш шаҳрининг Н.Исанов кўчасида вафот этган А.А. билан сабабсиз сўз талашиб уришиб кетишганини, марҳумнинг юзига урганда ҳушини йўқотиб йиқилган. Унинг юзига сув сепиб, сунъий нафас билан ёрдам кўрсатиш самарасиз бўлгани сабаб такси билан касалхонага олиб келишганини билдирган», — деб ёзилади Ўш ВИИБи маълумотида.\nМХДҚнинг матбуот хизмати «йиғилган ёш болалар томонидан қилинган бебошлик натижасида МХДҚнинг Ўш шаҳар ва Ўш вилоят бош бошқармасининг тезкор ходими вафот этди» деб билдирди.\nБу воқеа Жиноятларнинг ягона реестрига «Бебошлик билан ўлдириш» моддаси бўйича рўйхатга олиниб, гумондорлар вақтинча сақлаш жойига киритилди.\nБунгача Ўш вилоятининг Новқат туманида Алашан қишлоғининг 21 ёшдаги турғунининг ўзини машинасининг юкхонасидан топилган. Жиноятда гумон қилиниб, 24 майда мазкур туманнинг Кўк-Жар қишлоғини 17 ва 20 ёшдаги турғуни қўлга олинган.\nАввалги мақолаОТБ Қирғизистонга кичик ва ўрта бизнесни ривожлантиришга 80 млн $ ажратади\nНавбатдаги мақолаБишкек мэрияси кўнгилочар жойларнинг ишига солган чекловни олди


SpaceX 2018 йилда Ой атрофида сайёҳлик парвозини амалга оширмоқчи\n09:29 / 28.02.2017\nАмериканинг SpaceX фазовий компанияси раҳбарияти 2018 йилда Ой атрофида сайёҳлик парвозини амалга оширмоқчи. Бу ҳақда компания сайтида хабар берилди.\nТаъкидланишича, парвозда икки нафар сайёҳ қатнашади.\n«Биз икки нафар хусусий шахс SpaceX билан келаси йилнинг охирида Ой атрофида парвоз қилиш бўйича музокаралар олиб борганини мамнуният билан хабар қиламиз. Улар Ойга учиш мақсадида маблағнинг йирик миқдордаги қисмини тўлаб беришди», - дейилади компания хабарида.\nSpaceX’дан аниқлик киритишларича, парвоз доирасида Ой юзасига қўниш режалаштирилмаган. Шунингдек компаниядан қўшимча қилишларича, парвоз Dragon 2 (Crew Dragon) кемасида Falcon Heavy ракета-ташувчиси ёрдамида амалга оширилади.\nАйни дамда компанияга Ой атрофида парвозни ташкил этиш ҳақида мурожаат қилган туристлар номи ошкор этилмаяпти. Компания баёнотига кўра, бундай парвозга қизиқиш билдирилган бошқа мижозлар ҳам бор.\nАввалроқ SpaceX Марс сайёрасига режалаштирилган парвозни 2020 йилга қадар қолдиргани ҳақида хабар берилганди.


Юқори технологияга асосланган инновацион тузилма - Халқ сўзи\n14:55 05 Май 2020 Иқтисодиёт\nКластер элга манфаат келтиради, одамларни иш билан, даромад билан таъминлайди. Энг катта мақсадимиз мана шу.\nБугунги кунда иқтисодиётимизнинг кўплаб соҳалари, айниқса, қишлоқ хўжалигида иш юритишнинг янгича шакли — кластер усули тобора оммалашмоқда. Айни шу йўсинда фаолият юритаётган субъектлар амалиётда қўллаётган янгиликлар, қўлга киритаётган ютуқлар таҳлили кластерлар соҳада туб ўзгаришлар ясаб, уни сифат жиҳатидан янги босқичга олиб чиқишига ишонч уйғотмоқда.\nХўш, кластернинг афзаллиги қандай?\nУлар эришаётган муваффақиятлар сири нимада?\nАввало, шуни айтиш жоизки, кластерлар ўз-ўзидан пайдо бўлиб қолгани йўқ. У иқтисодий ривожланиш, ихтисослашувлар тақсимоти ва ишлаб чиқариш кооперацияси жараёнида чуқур стратегияга таянилган ҳолда юзага келган инновацион тузилмадир. АҚШдаги мамлакат электроника ва ҳисоблаш техникаларининг қарийб ярми жамланган Силикон водийси, Калифорниядаги дунёга машҳур узумчилик ва виночилик кластери бунга ёрқин мисолдир.\nЕвропа комиссияси 2006 йилдаёқ кластерларга эътиборни кучайтириш ғоясини илгари суриб, шундай мурожаат қилган эди: “Кластернинг бир қисми бўлиш бизнесда устунликка эришиш гаровидир. Кластерлар бизнес, тадқиқотлар ва ресурслар ўртасидаги бўшлиқни тўлдиришга ёрдам беради. Шундай қилиб, бозорга ҳам тез суръатларда билимларни етказади. Муваффақиятли кластерлар интенсив рақобат билан бир вақтнинг ўзида ҳамкорликни тарғиб қилади. У маҳсулдорликни кўпайтиради, инвестицияларни жалб этади, ¬тадқиқотларни илгари суради, саноат базасини кучайтиради, махсус маҳсулотлар ва хизматларни ишлаб чиқади ҳамда малака ошириш пойдеворига айланади”.\nЕвропадаги минтақавий сиёсат дастурида нафақат илғор шаҳарлар, балки нисбатан камбағал қишлоқ жойларида ҳам ҳудудий инновацион кластерларни ривожлантириш масаласига алоҳида эътибор қарати¬лаётганининг боиси ҳам шунда. Хусусан, кўҳна қитъанинг қатор мамлакатлари ўзларининг инновацион дастурларини шакллантиришда ҳамон кластер усулидан самарали фойдаланмоқда. Зеро, қаердаки ишлаб чиқариш техникаси ва технологияларини юксалтириш асосида янги бозорларга чиқиш зарурати ёки имкониятлари мавжуд бўлса, айнан ўша ерда илм ва амалий самарага асосланган кластерлар яратилади. Давлат ташаббуси ва қўллаб-қувватлаши билан олиб бориладиган кластерлаштириш жараёнлари эса юқори қўшимча қийматга эга маҳсулотлар ишлаб чиқаришни кўпайтириш, инновацион жараёнларни фаоллаштиришга туртки беради. У хом ашёни комплекс қайта ишлаш, тежамкор технологияларни қўллаш, ихтисослашув ва кооперация даражаларини чуқурлаштиришни таъминлайди. Бу эса кластер таркибига кирадиган корхоналар маҳсулотлари ҳамда хизматларининг миллий ва халқаро бозорлардаги рақобатбардошлигини оширади. Юртимизда ҳам ҳудудлар иқтисодиётини кўтариш, чекка ҳудудларга саноатни олиб кириш мақсадида қишлоқ хўжалиги тармоқларида кластерлар ташкил этилаётгани эътиборга моликдир.\nИқтисодий сиёсатга ишонч кучаймоқда\nПрезидентимиз ташаббуси билан дастлаб Бухоро вилоятида пахта-тўқимачилик кластерига асос солинган бўлса, эндиликда ушбу усул республикамизнинг деярли барча ҳудуди соҳаларини қамраб олмоқда. Чунки у пахтачилик, ғаллачилик, мева-сабзавотчилик, балиқчилик тармоқларида ҳам ўзини оқламоқда.\nКластер назариясини яратганлардан бири М. Портернинг сўзларига кўра, маҳаллий кластерлар куч-қудрати, улардаги инновацияларнинг яшовчанлиги ва ранг-баранглиги ҳудудий иқтисодий тараққиёт тақдирини кўп жиҳатдан белгилаб беради. “Ҳудудлардаги ойлик иш ҳақлари бўйича фарқ кластерларнинг ривожланиш суръатларини ўзида акс эттиради. Бундай хулоса ҳудудий сиёсатнинг асосида ётиши керак”, дейди у. Демак, Ўзбекистонда ҳам ҳудудий агросаноат кластерлари кўпайиши жамиятда иқтисодий сиёсатга нисбатан ишонч ҳиссини янада кучайтиради.\nТан олишимиз керак, Ўзбекистонда қишлоқ хўжалиги узоқ муддат эски қолипларда қолиб кетди, соҳага янгича ёндашувлар, ноу-хаулар деярли татбиқ этилмади. Имкониятларидан самарали фойдаланмаслик оқибатида етиштирилаётган қишлоқ хўжалиги маҳсулотларининг сифат кўрсаткичлари тушиб кетди. Хом ашёни сақлаш, қайта ишлаш ва сотиш билан шуғулланувчи бозор субъектлари ўртасидаги ўзаро ҳуқуқий-иқтисодий муносабатларга, фаолият самарадорлиги ва рақобатбардошлик кўрсаткичларига жиддий путур етди, фермерларда ерга эгалик ҳисси йўқолди, қишлоқ меҳнаткашларининг моддий манфаатдорлиги, келажакка ишончи пасайди.\nФақатгина кейинги йилларда соҳага янги нафас олиб кирилиб, клас¬терлар пайдо бўлгач, деҳқон ва саноатчиларнинг манфаатлари муштараклашди, етиштирилаётган хом ашёни чуқур қайта ишлаш “занжири” вужудга келди. Давлат, бизнес ва меҳнаткашлар бирлашган жойда эса фақат халқ ютади, жамият равнақ топади, ҳар қандай мураккаб синовларни енгиб ўтиш анча осонлашади, ҳатто бугун ҳаммани хавотирга солаётган “тождор” вирус пандемияси келтириб чиқарган инқироз ҳам чекинади.\nЮртимизда глобал инқироз оқибатларини юмшатиш ва бартараф этиш, озиқ-овқат хавфсизлигини таъминлаш, экспорт ҳажмини ошириш, ишсизликка қарши курашишда айнан қишлоқ хўжалигини жадал ривожлантириш, айниқса, бу борада кластер механизмларини кенгайтириш масаласига алоҳида эътибор берилаётир. Мева-сабзавотчилик ва чорвачилик тармоқларида маҳсулот етиштириш ҳажмини икки баробар ошириш вазифаси қўйилмоқда. Буни тўла-тўкис бажаришда эса мева-сабзавотчилик ва узумчиликда кластер географиясини кенгайтириш жуда катта роль ўйнайди. Жиззах вилоятида фаолият юритаётган “Jizzax organic” агросаноат кластери COVID-19 пан¬демияси шароитида аҳолига сифатли қишлоқ хўжалиги товарлари, жумладан, гўшт ва сут маҳсулотларини мақбул нархларда етказиб бераётгани нафақат нархлар барқарорлигини ушлаш, балки кластер ҳар қандай вазиятда ҳам халқнинг оғирини енгил қилишга қодир эканлигини амалда исботламоқда.\nСалоҳиятдан нечоғли фойдалана оляпмиз?\nМашҳур ирланд ёзувчиси Жонатан Свифт “Аҳоли ҳаёти ва фаровонлиги учун зарур бўлган унумдор тупроқ ҳар қандай мамлакат гуллаб-яшнашининг бирламчи сабабидир”, дея таъкидлаган эди. Кластер тизими эса адиб қарашидан фарқли равишда шўрланган, лалми ерларни ҳам ўзлаштириб, уни даромад манбаига айлантира олишга қодирдир. Шу боис бугун дунё тажрибасида ўзини оқлаган “маҳсулот етиштириш — йиғиштириб олиб, сифатли сақлаш — чуқур қайта ишлаш — қўшимча қиймат яратиш — экспорт” “занжири”га асосланган агрокластерлар сонини кўпайтириш тобора долзарб аҳамият касб этмоқда.\nБинобарин, юртимиз агрокластерлар, хусусан, мева-сабзавотчилик ва узумчилик кластерларини равнақ топтириш учун катта салоҳиятга эга. Ундан оқилона фойдаланиш ишлаб чиқарувчиларга қатор устунликлар беради. Негаки, бундай кластерлар рақобатдош маҳсулотлар тайёрлаш орқали ташқи бозорларга чиқиш имкониятини яратиб берибгина қолмай, балки замонавий агротехнологияларни жорий қилиш туфайли ички бозорни импорт ўрнини босувчи маҳсулотлар билан тўлдиришга ҳар томонлама кўмаклашади.\nКорхоналар ва фирмалар учун нисбатан таннархи арзон, сифати юқори, маҳсулотларни тайёрлаб, яхлит агрологистик тизимда бир хил технологик режимда ташқи ва ички бозорларга етказиб беришдек устунликка эга бўлади. Агрокластер тизимидаги барча корхоналарга ноу-хауларни тез тарқатиш имконияти ҳудудларнинг инновацион салоҳияти ортишида айни муддаодир. Натижада у ҳудудларни тараққий эттириш, экспорт салоҳиятини юксалтириш орқали давлатнинг рақобатбардошлик индексларини кўтаришга замин яратади. Бу эса, ўз навбатида, хорижий инвестицияларни жалб қилиш имкониятини ошириб, қишлоқларни саноатлаштириш, замонавий қувватларни барпо этиш жараёнларини тезлаштиради. Бунга хориж тажрибаси яққол мисолдир. Масалан, Германия, Франция, Италия, Болгария, Греция, Нидерландия, Буюк Британия, Швейцария, Дания каби Европа давлатларида ҳам юқори технологияли мева-сабзавотчилик, узумчилик кластерлари иқтисодиётнинг таянч устунига айланган. Франциянинг Монпелье шаҳрида 1986 йилда ташкил этилган “Агрополис” уюшмаси, айниқса, дунёга машҳур. У Европа ва жаҳон технология ҳамда инновация бозорларида етакчилик қилаётган бўлса, ёпиқ грунтда, яъни иссиқхонада деҳқончилик, боғдорчилик ва сабзавотчилик қилиш жабҳасида Буюк Британиядаги инновацион агросаноат кластери — Стокбридж технологик марказига бугун тенг келадигани йўқ.\nАвстрияда ҳам кластерларни ихтисослаштириш, агросаноат ва илмий-тадқиқот корхоналарининг ўзаро алоқаларини рағбатлантириш, инновация дастурларини бошқариш тартибидаги тўсиқларни камайтириш ҳамда рақобатбардош марказларни шакллантиришга кўпроқ аҳамият берилмоқда. Дания қишлоқ хўжалигида чорвачилик деҳқончиликка қараганда устувор аҳамият касб этади. Хусусан, сут маҳсулотлари ишлаб чиқариладиган “Сутли вертикал” кластери дунёда тан олинган.\nЭътироф этиш жоиз, озиқ-овқат хавфсизлиги билан боғлиқ муаммолар кўпайиб бораётган бугунги синовли даврда айнан агрокластерлар барча иштирокчиларни давлат ва хусусий шериклик механизми асосида мураккаб вазиятдан талафотларсиз олиб чиқиш, қишлоқ хўжалиги ва саноатни ривожлантириш имкониятларини кенгайтиради.\nМуваффақиятли модель янги бозорларни очмоқда\nЎзбекистонда кластер усули нафақат пахтачилик, балки мева-сабзавотчилик ва узумчилик тармоқларида ҳам синовдан муваффақиятли ўтяпти. Натижада 2019 йилда мева-сабзавотчилик кластерлари сони 66 тага етказилиб, уларга жами 18,9 минг гектар ер майдони ажратиб берилди. Самараси қандай бўлди, дерсиз. 133 та лойиҳа ¬доирасида 597 та қайта ишлаш корхонаси томонидан жами 2 млн. 107,6 минг тонна маҳсулот қайта ишланди. Умумий қиймати 1 млрд. 250,4 млн. долларга тенг бўлган\n1,4 млн. тонна (2018 йилдагига нисбатан 113 фоиз кўп) маҳсулот, 589,4 минг тонна сабзавот,\n296,1 минг тонна мева, 38,7 минг тонна полиз маҳсулотлари,\n187,8 минг тонна узум, 170,8 минг тонна дуккакли ва мойли экинлар маҳсулотлари, 121,3 минг тонна қуритилган мева ва сабзавотлар,\n3,1 минг тонна кўчатлар экспорт қилинди. Бунда Словакия, Бразилия, Жазоир, Исроил, Венгрия, Гонконг, Кувайт, Греция, Мўғулистон, Марокаш, Австралия, Босния ва Герцеговина, Франция, Канада, Қатар каби ўнлаб давлатларда янги бозорлар ўзлаштирилгани, айниқса, қувонарлидир.\nПрезидентимиз Олий Мажлисга Мурожаатномасида кластерларни янада ривожлантириш масаласига алоҳида тўхталиб, жумладан, шундай деган эди: “Мева-сабзавот, шоличилик, чорвачилик ва ипакчилик каби бошқа тармоқларда ҳам бугунги кун талабига жавоб берадиган кластерларни ташкил этиш ишларини давом эттирамиз. Бу йил 2 миллиард долларлик, кейинги 5 — 7 йилда эса бундан 3-4 баробар кўп мева-сабзавот маҳсулотларини экспорт қилиш учун маҳсулот етиштиришни кескин кўпайтириш чораларини кўриш зарур. Парламентимиз, ушбу ислоҳотларимизнинг ҳуқуқий асоси бўлган “Кооперация ва кластерлар тўғрисида”ги янги қонунни тезроқ қабул қилса, ушбу катта режа ва ниятларимизга мос иш бўлур эди. Бу йил мева-сабзавотчилик, узумчилик, уруғчилик, чорвачилик, агрологистикани ривожлантириш, сувни тежайдиган технологияларни кенг жорий этиш, илмий тадқиқот ишлари, соҳа учун малакали кадрларни тайёрлашга 3 триллион сўм маблағ йўналтирамиз. Чорвачилик, қоракўлчилик, балиқчилик, паррандачилик каби соҳаларда наслчиликка алоҳида эътибор қаратилиб, уни давлат томонидан қўллаб-қувватлашнинг янги механизмлари татбиқ этилади”.\nАйни чоғда ҳосилдорлиги паст бўлган пахта ва ғалла майдонлари ўрнига мева-сабзавот ва озуқа экинларини етиштириш кенгайтирилади. Хусусан, маҳсулот ҳажмини ошириш учун жорий йилда\n124 минг гектар оборотдан чиққан ерлар тўлиқ ўзлаштирилади. Етиштирилган мева-сабзавот маҳсулотлари нобуд ва исроф бўлишига йўл қўймаслик, уларни сифатли қайта ишлаб, ички ва ташқи бозорларга етказиб бериш, фермер ва ¬деҳқонларнинг манфаатдорлигини ошириш борасидаги ўрганиш ва изланишлар жадал давом эттирилади. Шулар билан бир қаторда, мева-сабзавот маҳсулотларининг экспортини 2,5 млрд. долларга, яқин уч йилда эса 5 млрд. долларга етказиш мақсади қўйилган. Бунинг учун Испания, Нидерландия, Польша, Греция, Туркия, Россия, Хитой, Жанубий Корея, Вьетнам, Индонезия каби давлатларнинг энг илғор тажрибалари кенг қўлланилмоқда.\nЖойларда кластерлар фаолиятини самарали ташкил этишга вилоятлар ва туманлар ҳокимларининг биринчи ўринбосарлари шахсан масъул этиб тайинлангани эса уларни ҳудудларга экспортбоп экинларни жойлаштириш, зарур уруғлик, кўчат, минерал ўғит, ёнил¬ғи масаласини ҳал қилиш ва уларнинг таъминотини тизимли йўлга қўйишда айни муддаодир. Ўз нав¬батида, Марказий банк ва тижорат банклари раҳбарларининг ўринбосарларидан бири мева-сабзавотчилик кластерларини айланма маблағлар билан таъминлаш ва улар томонидан ишлаб чиқилган лойиҳаларни ўз вақтида молиялаштиришга масъул қилингани ҳам кўп нарсани англатади.\nБуларнинг барчаси ер-сув ресурсларидан оқилона фойдаланиш, қишлоқ хўжалиги субъектлари ўртасидаги ўзаро муносабатларда бозор тамойилларини, фан ва техниканинг илғор ютуқларини жадал жорий этиш, экологик тоза ва экспортбоп маҳсулотлар етиштириш орқали деҳқонлар даромадини кўпайтириш борасида олиб ¬бораётган тизимли ислоҳотларни сифат ҳамда кўлам жиҳатидан янги босқичга кўтаради.\nЭнди орқага йўл йўқ\nБелгилаб олинган устувор вазифаларга эришишда, айтиш мумкинки, мева-сабзавот ва узумчилик кластерлари энг яқин кўмакчига айланиши, шубҳасиз. Зеро, ҳисоб-китобларга кўра, 1 гектар майдонда етиштирилган пахта хом ашёсига нисбатан узумдан 7 баравар, гилосдан 6 баравар, ёнғоқдан 5 баравар кўп даромад олиш имконияти мавжуд.\nТўғри, бу йилги мавсум деҳқончилик ва боғдорчилик учун бир оз ноқулай келди. Мевали дарахтлар ҳосил кўрсатиб, ток ва ёнғоқлар айни гуллаган пайти ҳарорат пасайиб, қор ёққани ҳосилга маълум миқдорда зиён етказди. Аммо тадбирли одамлар учун бу катта синов бўлиши баробарида, кенг имкониятлар ҳамдир. Шунинг учун табиат инжиқликларига қарамай, агротехника тадбирларини сифатли ўтказаётган боғбону деҳқонлар ҳосил салмоғидан кўнгли тўқ. Шу кунларда юртимизда кўкат, помидор, бодринг, гилос ва ўрик тарозига тушиб, пишиқчилик мавсуми бошланди. Агар экспортнинг\n60 — 70 фоизи ушбу маҳсулотлар улушига тўғри келишини, бундан айнан кластерлар яқин дастёрга айланганини инобатга олсак, аграр соҳадаги ислоҳотлар ўзининг юксак самараларини бераётганини кўриш мумкин. Зеро, Президентимиз айтиб ўтганидек, “Бу йил қишлоқ хўжалигида катта ислоҳотларни бошлаяпмиз. Ҳокимлар бу маса¬лани чуқур тушуниб, ичига киришлари шарт. Энди орқага йўл йўқ. Қишлоқ хўжалиги ишлаб чиқаришини эркинлаштирмасак, манфаатдорликни оширмасак, иқтисодий ўсиш ва самарадорликка эришиб бўлмайди”.\nҚишлоқ хўжалигини ислоҳ қилиш, мева-сабзавотчилик ва узумчилик тармоғига кластерларни жорий этиб, тармоқларни -ривожлантиришга қаратилган ислоҳотлар ана шундай руҳда изчил давом эттирилаверади.\nАгрологистика кафедраси мудири, профессор.


31 май, 2020, 07:07\nТеглар:Ливерпуль | Муҳаммад Салоҳ | Садио Мане\nЛиверпулликларнинг машҳур футболчиси буни асослаб берди\n“Ливерпуль”да порлаган машҳур ярим ҳимоячи Жон Барс жамоа етакчилари Садио Мане ва Муҳаммад Салоҳнинг кетиши ҳақидаги хабарларга ўз муносабатини билдирди.\n- Ҳамма ўз футболчиларини сотади. Замонавий футболнинг қоидаси шу. Мисол учун, “Барселона” Неймар билан хайрлашди. Ҳозир футболчилар учун маош биринчи ўринда. Ҳар қандай ўйинчи, ҳатто Мане билан Салоҳ ҳам ҳафтасига 1 миллион фунт маош ваъда қилинса, трансферга рози бўлади. Бунда жамоанинг мавқеи ва даражасининг аҳамияти йўқ.\n“Ливерпуль”ни ҳам ўз вақтида Фернандо Торрес, Луис Суарес, Филиппе Коутиньо каби фантастик футболчилар тарк этган. Ўйинчилар келиб кетаверади. Шунинг учун мен мухлисларга алоҳида шахсларни эмас, жамоани қўллаб-қувватлашни тавсия қиламан, - деди Барнс.\nМуҳаммад Салоҳга зўр ёрдамчи келади\nМуҳаммад Салоҳ Клоппнинг сирини очди


Бугун Қўшма Штатлар Пхенянни ядровий қуроллар яратиш дастуридан воз кечишга кўндириш учун Шимолий Кореяга мамлакат хавфсизлиги борасида кафолат беришни таклиф қилди.\n28 феврал 2021, Тошкент вақти: 18:48\nАҚШ Давлат Котиби Колин Пауэлл айтишича, Президент Жорж Буш Осиё Тинч Океани Иқтисодий Ҳамкорлик Ташкилотига аъзо давлат раҳбарлари саммити доирасида Хитой Президенти билан учрашиб, мазкур хавфсизлик кафолатини тақдим қилган. Ҳозирча ушбу кафолат ҳақида батафсил маълумот берилгани йўқ.\nПрезидент Буш бугун Бангкокда Жанубий Корея раҳбари билан учрашганидан кейин, Шимолий Корея муаммосини тинч йўллар орқали ҳал этишда яхши натижаларга эришилаëтганини қайд этди:\n“Бизнинг мақсадимиз - Корея ярим оролини ядровий қуроллардан ҳоли қилиш. Шимолий Корея масаласини тинч йўллар орқали ҳал этишда яхши натижаларга эришаяпмиз”, - деди Буш. Аммо Оқ Уй раҳбари ҳужум қилмаслик келишувини имзолаш ҳақидаги Пхенян талабини рад этди.


00:00 / 25.01.2007 | eski savollar | 4179\nАссалому алайкум! Шайх жаноблари. Намозхонлар сажда қилганларидан сўнг, ўтирганда "Ат- Таҳиёту" дуосини ўқишади. Дуонинг "Ашҳаду анла илаҳа иллаллоҳу ва ашҳаду анна Муҳаммадан абдуҳу ва расулуҳ" ўқилиш пайтида ўзларининг ўнг қўлининг кўрсаткич бармоғини кўтаришади. Биродарларимдан бири, бу амал Расулуллоҳ соллаллоҳу алайҳи васаллам намозда ўтирган эдилар. Шу пайтда мушриклар уларга тош отдилар, шунда Жаноби Расулуллоҳ соллаллоҳу алайҳи васаллам ўнг қўлларининг кўрсаткич бармоқларини кўтарадилар ва шунда тош жойида қотади. Буни кўрган мушриклар Аллоҳга иймон келтиришади. Аммо бошқа биродарим бунинг сабабини Аллоҳ битта деган маънода кўтаришади деди. Менда эса шубҳа пайдо бўлган. Сабаби насронийлар чўқинишни одат қилганлари каби мусулмонлар ҳам буни одат қилмаганмикин деган шубҳага бораяпман. Илтимос, бунга аниқлик киритсангиз. Яна бир илтимосим, олдинги берган саволларимга ҳам жавоб берсангиз.Олдиндан раҳмат.\nБу саволга жавоб беравериб чарчадик. Бизнинг мусибатимиз китоб ўқимасликда. Динимиз, диёнатимиз, ибодатимиз, қиёматимиз, охиратимиз, жаннатимиз учун керакли бўлган ўта муҳим масалаларни ҳам илмий асосда ўрганишни хаёлимизга ҳам келтирмай юрганимизда. Бу масалаларни кўча кўйда, одамлар билан ҳангомада, вақт ўтказиш учун қилинаётган ҳангомада мулоҳаза қиламиз. Талашиб тортишамиз. Аммо китобдан кўриб илиб олишни хаёлга ҳам келтирмаймиз. Ҳар ким ўз тахминини айтиб қўйиб юраверади. Сиз намоз ҳақидаги масалани, одамлар қилиб турган амални насороларнинг чўқинишига ўхшатишни ўзингизга раво кўрибсиз. Бошқалар ўз хаёлида бошқа нарса тўқишибди. Шу мусулмон кишиларга муносибми? Ушбу саҳифада ҳам бу масала бир неча бор қўзғалган. Неча бор бу ҳақида хабар берганмиз. Шунда ҳам аввал бир кўриб олмай яна савол қилиб юборилаверади. Гап қуруқ бўлиб қолмаслиги учун ўша эски саволлардан бирини ва унга берилган жавобни келтиришга ижозат бергайсиз. Бу сизга ҳам жавоб бўлади. Ҳазрат, намоз ўқилаётганда ат-таҳиёт ўқилаётганда кўпчилик кўрсаткич бармоғини кўтариб қўяди, бу нимадан далолат беради? Ман билган китобларимда бу тўғрисида ёзилмаган, ёки бу ҳам суннат амалими??? «Ҳадис ва Ҳаёт» китобини ўқинг. Унда жумладан қуйидагилар ёзилган: Панжаларни тугиб, бош бармоқ ёнидаги кўрсатгич бармоқ ила ишора қилиш. Ўша бармоқни арабчада «саббоба» дейилади. Шунинг учун, ташаҳҳудда қилинадиган ишорани ҳам «ишораи саббоба» дейилади. «Ишораи саббоба» ташаҳҳудда «Ашҳаду аан лаа илаҳа» деганда «Лаа илаҳа»ни айтаётганда кўрсатгич бармоқни юқорига кўтариш ва «Иллаллоҳу»ни айтганда тушириш билан бўлади. Ўша бармоқни кўтаришда бошқа бармоқларни йиғиб олинади. Баъзилар ушбу ривоятдаги «панжаларини тугиб», деганини ташаҳҳудга ўтиришда тугиб ўтиради, деб тушунганлар. Шунинг учун аввалдан қўлларини муштга ўхшатиб ўтиришади ва «Лаа илаҳа»га келганда кўрсатгич бармоқларини йўқорига кўтаришади. Тугмасдан бармоқларни оддий ҳолатда қиблага қаратиб учларини тиззага етказиб ўтириш кўпроқ маъқул бўлган.«Саббоба» сўкиш деганидир. Бинобарин, «ишораи саббоба» - сўкиш ишораси бўлади. Ташаҳҳудда «Ашҳаду анла илаҳа иллаллоҳу»нинг «Лаа илаҳа»сида кўрсатгич бармоқни кўтариш шайтонни сўкиш бўлади. «Ишораи саббоба»ни қилиб бармоқни тушириш Шайтонни темир қамчи билан уришдек гап, дейилади. Ишорани қилгандан сўнг, намоз тамом бўлгунча ўша бармоққа қараб турилади.\nБалоғат ёши ва ўқилмаган қазо намозлар


19:16 / 19.11.2016 8272\nСан-францисколик стартапчилар "ақлли уй"ни бошқаришга имкон берувчи Sevenhugs универсал пультини яратишди. Ихчам гаджет биринчи инвесторларига 99 долларга тушди. Пульт яратувчилари Kickstarter сайтида пул йиғиш кампаниясининг тугашига 27 кун қолганда керак бўлгандан 11 марта кўпроқ, яъни 565 минг доллар тўплай олишди.\nБугунги кунда смартфонни универсал пультга айлантирувчи узаткични сотиб олиш мумкин, бироқ бу ҳар доим ҳам қулай эмас. Sevenhugs эса бу борада қизиқроқ ишланган бўлиб, телевизор (шу жумладан, турли компанияларнинг "ақлли" моделларини), телеприставкалар (жумладан, Apple TV), плейерлар, акустик тизимлар, ёруғлик қурилмалари ва бошқа жиҳозларни бошқаришга имкон беради.\nСиз пультни керакли қурилмага йўналтирганингизда у автоматик равишда аниқланади. Бунда пультнинг IPS-экрани фаоллашиб, унда фаол буйруқлар пайдо бўлади. Телевизор учун бу буйруқлар каналлар тўплами ва овозни созлаш, ёруғланиш учун қурилмалар тўплами ва уларнинг ёруғлик даражаси ва бошқалар бўлиши мумкин. Бундан ташқари, пульт об-ҳаво ва Uber такси-хизмати орқали чақиртирилган такси келгани ҳақида маълумот бера олади.\nПульт ёрдамида нафақат битта хонадаги қурилмаларни, балки бошқа хоналардаги техникани ҳам бошқариш мумкин. Бунинг учун шу хоналарда кириш нуқталари ўрнатиб, уларни улаш керак бўлади. Пульт Wi-Fi, Bluetooth ва инфрақизил канал орқали буйруқларни узата олади.\nҚурилма яратувчиларининг айтишича, пульт 25 мингдан кўпроқ қурилмани бошқара олади. У жуда ихчам ва енгил ишланган, агар йўқолиб қолса ҳам уни пульт базасида жойлашган махсус тугма орқали тез топиб олиш мумкин.


Туркия ҳарбий кампанияни кенгайтириб, Ироққача бормоқчи\n16:10 / 26.01.2018\nТуркия Суриядаги амалиётни Манбижгача давом эттириб, Ироқ чегараларигача бўлган ҳудудни курд бўлинмалари жангчиларидан тозалашни мақсад қилган. Бу ҳақда Туркия президенти Ражаб Тоййиб Эрдўғаннинг баёнотига асосланган ҳолда Reuters агентлиги хабар тарқатди.\n«Бизни бу амалиётни тўхтатишга чақираётганларга юзланмоқчиман. Агар сизга қарата ракеталар учириб туришганида, сиз нима қилган бўлардингиз?» — деган Эрдўған Адолат ва тараққиёт партиясининг ҳудудий раҳбарлари қаршисида қилган чиқиши вақтида.\nУнинг сўзларига кўра, Суриядаги ҳарбий амалиётлар бу ҳудуддаги охирги террорчи йўқ қилинмагунча давом этади. Туркия раҳбари агар Анқара ўзининг ҳарбий салоҳиятидан тўла фойдаланса, бу амалиётни тезроқ якунлаши ҳам мумкин.\n«Анқара Афринни босиб олишни мақсад қилмаган, бизнинг мақсадимиз Афринни террорчилардан озод қилиш ва тинч аҳоли учун яшаш шароитларини яратишдир», деган у.\nТуркия 20 январь куни Сурия шимолида «Зайтун бутоғи» номли ҳарбий амалиёт бошлади. Туркиялик ҳарбийларга Сурия мухолифати ҳисобланмиш «Сурия озодлик армияси» ҳам кўмак кўрсатмоқда. Расмий Анқара Суриядаги курд ташкилотларини, хусусан, «Демократик иттифоқ» (PYD) ва Миллий мудофаа отрядларини (YPG) Туркиядаги Курдистон ишчилар партиясининг ҳарбий қанотлари деб ҳисоблайди. Турклар шунингдек, АҚШни «ушбу террорчиларга қурол етказиб бериш»да айблайди.


Жаннатдек ҳовлида ранг-баранг очилган атиргул ниҳоллари, ўрик, олма, нок дарахтлари қад кўтарган.Уларнинг шохлари секин тебраниб сирли шивирлашар, кишини сархуш этувчи ҳид таратар, қушларнинг, тўрқовоқдаги бедананинг янгроқ сайрашлари унга жўр бўлиб, кўтаринки руҳ бағишларди.\nДеразалари очиб қў¬йилган уйда эса кенг, юмшоқ диванда оппоқ чойшабга бурканиб икки вужуд — икки ёш печак гулларидек чирмашиб маст уйқуга кетган. Аёлнинг тим қора, гўзал сочлари ¬ёйилиб ёстиқни қоплаган. Ипак тўр¬ли жажжи каравотда дўмбоқ бола қўлларини боши узра узатиб ширин пишиллаяпти...\nБу манзара ҳаётнинг нақадар тотлилигини тараннум этувчи бир мусиқадек ёки ниҳоят орзуси ушалган рассомнинг ижод маҳсулидек кишини мафтун қиларди.\nШу пайт салқин шаббода жийда гулининг муаттар бўйини уфуриб юборди. Йигит мудроқ кўзларини очиб сергакланди. Хаёл суриб энтикди. Маъюс тортиб қолди.\nУ бир нарсага ҳайрон эди. Ҳаётда жуда қизиқ воқеаларнинг гувоҳи бўлди-ю,негадир уларни ҳозир эсламасди.Ёшлигида бўлиб ўтган воқеа-ҳодисаларни эса батамом унутиб юборганига қарамай, мана бу димоғига урилаётган жийда гули ҳиди беихтиёр хаёлини ёшлик кўчаларининг таассуротли, ширин лаҳзаларига етаклади; унутилаёзган сеҳрли ва завқли туйғуларини жунбушга келтирди-да, вужудини қандайдир эҳтиросли, ажиб ҳис-ҳаяжон қамраб олди. Кўнгли алланечук бў¬либ, тирсагига суянди. Хотинининг оппоқ, бўлиқ билагидан ушлаб уйғотмоқчи бўлди, аммо дарров фикридан қайтиб, ташқарига қаради. "Оҳ, қандай ажойиб..."Шу топда Дилшод ўзини ёлғиз ҳис қилар, ким биландир тўлиб-тошиб дардлашишни истарди...\nУ тўшакдан сирғалиб тушди. Портфелини олиб, эҳтиёткорлик билан уйдан чиққанида ҳали қуёш уйғонмаганди.Осмон мовий денгиз сатҳидек кўм-кўк, ёғиб ўтган ёмғирдан бир текисда сув сепилгандек кўча салқин ва кимсасиз эди.Дилшод доимо эшикдан чиқиб ўнгга юрар, қайтишда ҳам шу йўлдан қайтарди. Бу қулай, яқин йўл эди. Аммо ҳозир сўлга юрди. Илк бор мактабга етаклаган тупроқли йўл кўз ўнгидан кетмасди. Мана ўша қадрдон, эндиликда сўқмоққа айланган йўл. Бир-бир қадам ташлаб бораркан, четда — саёз ариқчадан шилдираб оқаётган лойқа сувга тикилганича тек туриб қолди.\n"Ҳаёт қизиқ-а?", кўнглидан кечди унинг. "Қандай катта шаршарали анҳор эди бу... Мактабдан қайтишда жийда ва толларнинг хивичларидан ушлаганимизча юрак ҳовучлаб чўмилмасмидик? Қани ўша анҳор? Наҳотки, ана у бедазорнинг ўрни бўлса?! Қизиқ..."\nЎшанда бу анҳор ҳайқириб оқарди. Шошилмай тинч оққан сув шаршарадан шиддат билан тушар, йирик ўркачлар ҳосил қилиб кўпиклашар, ке¬йин мавжланганича ёйилиб кетарди. Чўмилаётган катта болалар шаршарага келгач, ўзларини сувнинг ихтиёрига қўяр, шунда ажойиб манзара: танаси йўқ бошларнинг бирин-кетин қалқиб бориши, оппоқ кўпикланган тўлқинларга чулғаниб, анча орқадан чиқиши унинг ҳавасини келтирар, катта бўлса албатта шундай чўмилишни орзу қиларди.\nЭсида олтинчи ёки еттинчи синфда ўқирди. Тенгқурлари билан толнинг хивичидан ушлаб чўмилаётганларида қир¬ғоқда ўтирган синфдош қизларнинг: "Қалдирғоч, қалдирғоч оқиб келяпти!", деган ҳайқириқлари эшитилди. Ўгирилиб, атиги икки қадам у ёқда бошини сувдан ололмай типирчилаётган қушчани кўриб жуда раҳми келганди. Қушнинг қайрилган қанотлари офтобда ялтираб, шаршарага яқинлашар, Дилшод эса раҳми келганидан ёрдамга ошиқмоқчи бўлар, аммо шаршаранинг шиддатини кўриб гоҳ қирғоққа, гоҳ қалдирғочга қараганича иккиланарди. Шун¬да унинг кўзи Ойсулувнинг жовдираган кўзларига тушди-ю, қандайдир куч уни ожиз қалдирғоч томон ундади; юрак ҳовучлаб,хивични қўйиб юбордида, қушчага ёрдамга ошиқди. Қизлар қирғоқ бўй¬лаб югуриб кўчани бошларига кўтарар, яқинлашиб қолган охирги толнинг хивичидан ушлаб қолишни уқтирардилар. Дилшод қушни сувдан олиб қирғоққа— анҳор лабига ирғитиб юборди. "Олинглар!" демоқчи бўлганди, оғзи сувга тўлиб, димоғи ачиди. Хивичга қўлини чўзиб, сузишга уринди. Аммо кучли оқим унинг мадорини қуритиб шаршарага тортиб кетди...\nУ кўзини очганида майин қум устида ётар, тенгқурлари теварагини ўраб олганди. Кимдир оёқ-қўлларини ҳаракатлантириб, юзига шаппатиларди. Туришга уринди. Унга ёрдамлашаётган одам кулиб : "Сувсаганмидинг, қаҳрамон болакай, ярим челак ютворибсан-а?!", деганини эшитиб тушунмаганди. Кейинчалик билса, ўша киши уни шаршарадан олиб чиққан, оёқларидан кўтариб турганида оғиз-бурнидан анча сув кетган экан.\n...Дилшод жилмайганича йўлида давом этди. Дарвоқе, унинг кўнгли таскин топаётгандек эди. Мактабга кириб келганида қуёш ҳам кўкдан мўралаб, теварак-атрофни заррин нурлари билан тўл¬дирди.\nҚоровул чол уни кўриб мийиғида кулди-да:\n—Ўғлим, ўқувчиларинг ¬тушингга кирадими дей¬ман-а?!—деди чўнтагидан бир даста калит чиқариб эшикни очаркан.—Майли, майли. Ҳали ёшсан, ишингга ҳавасинг зўр-да!\n— Ҳа, бугун эртароқ туриб келаверибман,—деди Дилшод кирланган чайир ипга тизилган бир даста калитлардан кўз узмай ҳайратланаркан. "Қўлдан-қўлга ўтиб келаётган бу таниш калитлар шодасини ким боғлаган экан? Сўраш ноқулай" деб ўйлади.\nУ ўрнига ўтириб, қоп-қора сочларига бармоқларини "тароқ" қилганича яна хаёлга чўмди...\nСўнг бошини кўтариб, кенг, ёруғ синфга шундай ¬синчковлик билан қарадики, кузатган киши энг азиз, муқаддас ва ноёб нарсаси шу парталар орасида эканлигини сезарди.\nНиҳоят унинг жиддий боқувчи кўзлари қисилиб, меҳр билан бир нуқтага қадалди-да, туриб парталардан бирига яқинлашди.\n—Худди мана шу!—шивирлади у ғамгин жилмайиб.—Наҳотки?! Ҳа, шу! Бу ерда мен, у ёқда эса Зариф ўтирарди. Бу тахта китоб-дафтар қўйиш учун кўтарилиши керак. Ие, михланган-ку...Наҳот адашган бўлсам...\nЯшиндек урилган фикрдан бошини телбаларча парта остига тиқди-да, қачондир ёзилган изларни меҳр билан силади.\n— Шу! — деди у қатъий ишонч билан шивирлаб хўр¬си¬нар¬кан.—Худди шу! Зариф ҳазиллашиб Ойсулувнинг исмини ўйиб ёзган эди. Фақат ўша билади... Ойсулув... эссиз...—хўрлиги келди унинг. —Ҳаммаси тушдагидек ўтиб кетди-я...\nБеихтиёр бўғзига ёнғоқдек нарса тиқилиб, синф хиралашди... Ўрнига ўтираркан, аввалгидек бармоқларини "тароқ" қилганича кўзларини юмиб олди...\nУнинг кенг, барваста елкалари изғиринда қолган кишиникидек қалтирарди.


Навбаҳорда байрамолди тадбирлари » Навбахор тумани хокимлиги\nYangiliklar / Deputatlar faoliyati Муаллиф:\tinfo - авг 05, 2016\nМустақиллик айёми яқинлашган сайин юртимиз бўйлаб байрам тантаналари тобора қизғин паллага кирмоқда. Қай гўшага қараманг байрам тантаналари нафаси уфуриб турибди. Барчанинг юзи-ю кўзида хурсандчилик шкуҳи ёрқин акс этмоқда. Байрам олди ўтказилаётган тадбирлар айниқса ҳар йилгиданда бошқача.\nМуҳтарам Президентимизнинг 2016 йил 2 июндаги "Ўзбекистон Республикаси давлат мустақиллигининг йигирма беш йиллик байрамига тайёргарлик кўриш ва уни ўтказиш тўғрисида”гиПҚ-2540-сонли қарорига асосан "Гўзал ва бетакроримсан, муқаддас Ватаним, жоним сенга фидо, Ўзбекистоним!” бош ғояси остида туманнинг ҳар бир маҳаллаю гузарларида доимий маънавий-маърифий байрам тадбирлари, депутатларнинг халқ билан учрашувлари узлуксиз ўтказилиб келинмоқда.\nШундай учрашувлардан бири 2016 йил 5 август куни тумандаги "Кескантерак” ҚФЙ ҳудудидаги Кескантерак маданият ва аҳоли дам олиш марказида бўлиб ўтди. Ўчрашувга "Кескантерак” ҚФЙ га қарашли маҳаллалар аҳолиси таклиф этилди.\nТадбирда Навбаҳор туман ҳокими А.Нарзиев шахсан иштирок этиб йиғилганларни мустақиллигимизнинг қутлуғ айёми билан муборакбот этди.\nШунингдек тадбирда ЎзМТДП туман Кенгаши раиси, Халқ депутатлари туман Кенгаши депутатлари ҳам иштирок этишди.\nСўзга чиққанлар юртимизда мустақиллик шарофати билан яратиб берилган имкониятлар ҳақида гапирар экан, айни мана шу Кескантерак маданият ва аҳоли дам олиш маркази ҳам мустақиллик шарофати билан кўзни қувонтирадиган замонавий бинога айланганини таъкидлаб ўтишди.\nТадбир кўтаринки ва байрамона руҳда бўлиб ўтди.\nYangiliklar / Ommaviy tadbirlar июл 29, 2016\nЖонажон Республикамиз чорак асрлик машаққатли ва залворли йўлни босиб ўтди. Шу йигирма...


Нима учун йўтални иложи борича эртароқ даволаш керак? | Гербион\nЙЎТАЛНИ ЭРТАРОҚ ДАВОЛАШ МУХИММИ?\nЙўтал кучли нотинчликни келтириб чиқарувчи асосий сабабчи бўлиши мумкин.\nАйниқса болаларда, улар йўталга хамда кейинчалик асоратларга кўпроқ мойил бўлади. Айниқса, оналар ўз боласини йўталидан хавотир олишади.\nШамоллаш хамда бошқа ўткир респиратор касалликларни белгилари ичида, йўтал оналарни кўпроқ хавотирга солади. Уларни қўрқуви ўринли: йўтални вақтида даволанмаса оғирлашиши мумкин! Йўталадиган 12% болаларда*, йўтал билан боғлиқ асоратлар бронхит ва пневмония бўлиши мумкин*. Йўтал ва уни сабабларини вақтида даволашни бошлаш жуда мухимдир.\nОна - биринчи, муаммони англайдиган, йўтал бошланганда ва биринчи, болага ёрдам берадиган инсондир. Она биринчи бўлиб чора кўргани учун, йўтални биринчи белгиларини, касаллик туфайли ривожланиши мумкин асоратларни ва ахволи ёмонлашиши эхтимолини камайтиради.\nТезкор даво, йўтал билан боғлиқ асоратлар олдини олади.\nАгар биз йўтални тезкор даволашни бошласак, йўтал билан боғлиқ асоратлар олдини олишимиз эхтимоли юқорироқ бўлади.\nЙЎТАЛ БЕЛГИЛАРИНИ КАМАЙТИРИШ\nҚуруқ йўтал камайиши\nНам йўталда балғам кўчишига ёрдам\nБалғам камроқ тўпланади – иккиламчи инфекцияни олдини олиш\nИнфекция нафас йўлларини бошқа қисмларига тарқалмайди.\nЙЎТАЛ ДАВОМИЙЛИГИНИ ҚИСҚАРТИРИШ\nКасалликни қисқароқ давомийлиги ва кучсизроқ йўтал\nБЕМОР ХАЁТ СИФАТИНИ ЯХШИЛАШ\nЙўтал кундалик юмушларга халақит қилмайди\nЙўтални биринчи кунлардан даволаш мухим, чунки шу билан биз қуруқ ёки нам йўтал белгиларни камайтиришимиз мумкин. Тўғри давони танлаб, биринчи ёки иккинчи турдаги йўтал учун, биз қуруқ йўтални бартараф қиламиз ёки нам йўталдаги балғам ажралишини яхшилаймиз.\nШунингдек асоратлар хавфи хам камаяди, чунки нам йўталда ортиқча балғам нафас йўлларидан самаралироқ бартараф қилинади. Айнан шунинг учун у ўпкада қолмайди ва бактериялар кўпайиши учун шароитни яратмайди ва ўз навбатида иккиламчи инфекция ривожланишига олиб келмайди (пневмония). Иккинчидан, вирус инфекцияси билан чақирилган қуруқ йўталда, вируснинг бошқа нафас йўлларига тарқалмаслиги, йўтал белгилари давомийлиги қисқариши, касаллик кечиши ва унинг даволанишини тезлаштириши мумкин.\nНам йўтал билан боғлиқ бўлган\nОртиқча бўлган балғам ўпка фаолиятини пасайтиради\nАгар йўтал вақтида даволанмаса, у сурункали йўталга айланиши мумкин\nҚуруқ йўтал билан боғлиқ бўлган\nБеморларнинг уйқусизликдан, бош оғриғидан,кўкрак қафасида оғриқдан, томоқдаги оғриқдан ва ютунгандаги оғриқдан холдан тойиши\nКасалланиш бошидаги юқумли касалликлар\nЙўтал шунингдек мускуллар, нафас йўллари, юрак қон томир ва асаб тизимига хам таъсир қилади. Демак, бу баъзи асоратларни чақириши мумкин, кўкракдаги оғриқ, қусиш, бош айланиш, терлаш, чарчоқ, оғир нафас олиш.\nБиз туғилганимиздан сўнг нафас олишни бошлаймиз ва буни бутун хаётимиз давомида автоматик равишда қиламиз. Болалар, ўпка хажмини кичикроқ бўлишига қарамасдан ўпкани етарлича кислород билан таъминлаш учун катталардан кўра тезроқ нафас олишади.\nЙўтал нафас йўллари инфекцияси каби бир нечта касалликни белгиси бўлиб хисобланади. Болалар кўпинча бронхит, бронхиолит, трахеит, ларингит ва бошқа касалликлардан азият чекишади.


ҲАР ЯНГИ ЙИЛДА ШОУ БИЗНЕС ВАКИЛЛАРИ КИМЛАРНИ БИРИНЧИ ТАБРИКЛАШАДИ? (2-ҚИСМ) 04.01.2016 02:01\n1. Янги йилда биринчи табригимни кутадиган инсон, отам! Янги йил кириб келиши билан ҳар доим биринчилардан бўлиб, қўнғироқ қилиб, табриклашга одатланганман, бошқа акаларим, опаларимдан ҳам кўра, биринчилардан бўлиб табриклашга ҳаракат қиламан! Ўзлари ҳам шу дақиқаларни кутиб турадилар. Янги йил куни эса, уйда ўтириб, умуман, яқинларимни эсга олиб, сал ёдимиздан кўтарилган, санъат соҳасида бўлмаган кўплаб дўстларимни, яқинлар, қариндошларим, энг дилга яқин инсонларимни қўнғироқ қилиб, ёки йўқлаб, табриклаб, кўнглини кўтаришга ҳаракат қиламан! Шу куни деярли телефон қўнғироқлари тинмайди, десам ҳам хато бўлмайди! Ҳамма байрамда ҳам шундай бўлади, шу жумладан, Янги йилда ҳам! Энг қадрдонларимни ўзим биринчилардан бўлиб, табриклашга ҳаракат қиламан!\n2. 2015 йилда шахсан ўзимни бир неча ўн йиллар давомида мақсад қилиб қўйган орзуларимдан бири классик шоирларимиздан Заҳириддин Муҳаммад Бобурни ғазалларига қўшиқлар ижро қилиш, умуман, мазкур ғазалларга куйланган қўшиқлардан мусиқий альбом ёзиш, менинг шахсан ижодий ҳаётимдаги энг катта қадамларимдан биттаси, деб ўйлайман. Бу мусиқий альбом, шахсан мен учун, жуда катта ижодий иш бўлди! Бу мухлислардан ҳам олдин, ўзимни қаноатлантирадиган, ўзимнинг дилимда тугиб қўйган орзуларимдан биттаси эди! Бу орзуйимга 2015 йил эришдим ва шуниси билан ҳам, шахсан мени ўзим учун жуда катта воқеа бўлди! Чунки, бу бир неча йиллар давомида ўйланган, кутилган орзуйим, шу йил амалга ошди!\n1. Албатта, Янги йилда биринчи ўринда онамни табриклайман. Чунки, она ҳаммадан улуғ зот ҳисобланади. Ҳамма ютуқларимга чин қалбидан хурсанд бўладиган онажоним! Бахтимизга соғ бўлсинлар!\n2. Ҳар йили йил бошида бўладиган Яккахон концерт дастуримни ҳам масъулиятли ва ўзим учун жуда ҳам ёқимли иш, деб ҳисоблайман! Албатта, шунингдек, юртимизда бўлаётган турли тадбирларда иштирок этаётганлигимиз, қўлдан келганча инсонларга, мухлисларга маънавий озуқа улашаётганлигимиздан жуда ҳам хурсандман.\n"Шуҳрат" медали соҳибаси Шахзода\n1. Янги йил энг яхши кўрган байрамларимдан бири! Бу байрамда албатта биринчи бўлиб, оила аъзоларимни табриклайман! Ота-онамни, умр йўлдошим ва фарзандларимни! Албатта, азиз мухлисларимни ҳам, Янги йил билан табриклайман!\n2. Ўтган 2015 йил давомида мен амалга оширган энг ёқимли иш, бу кенжа ўғлим, Холид билан бирга реклама ролигида суратга тушдик!\n"Ниҳол" ва "Эътироф" мукофотлари совриндори Улуғбек Раҳматуллаев\n1. Янги йилда биринчи бўлиб, оила аъзоларимни табриклайман! Менимча, энг биринчи табриклайдиган инсонинг бу ота-онанг бўлса керак! Чунки, инсон учун ҳар қандай инсон учун ота-онадан яқини бўлмайди! Янги йилда 5 йил аввал Қорбобо ҳам бўлганман! Суратимни, “бу Қорбобо ким?”, деб газетада чиқаришганди. (кулади) Аммо, ҳеч ким кимлигимни топа олмаган! Шундай сирли Қорбобо бўлганман!\n2. Ўтган 2015 йил давомида, она ҳақида клип суратга олганим ва устоз санъаткорлардан Тўти Юсуповани клипга суратга олдирганлигим, менинг орзуйим эди! Одатда, хонандалар, мухлисларга манзур бўладиган ва тўйбоп қўшиқларга кўпроқ эътибор қаратамиз, мен эса, “Она” қўшиғимга асосий эътиборни қаратиб, Санжар Маткаримов билан клип суратга олдириб, у ерда ролларни мен орзу қилган актёрлар ижро қилганлиги, энг катта орзуйимнинг ушалиши бўлди! Шунингдек, ўтган йил менга кўп хурсандчиликларни тақдим этди!\n1. Бу байрам, авваламбор оилавий байрам, албатта, оила аъзоларимни, яқинларимни чин дилдан табриклайман! Аммо, Янги йил байрамида ҳеч Қорқиз бўла олмаганман. Чунки, ташқи қиёфам сабаблими, ҳеч мени Қорқизликка танлашмаган.\n2. Ўтган йиллар давомида мен амалга оширган энг ёқимли иш, бу 2013 йил “Ўзбекистонда хизмат кўрсатган артист” унвонига сазовор бўлгандим. Энди ҳар битта санъаткор бу унвонга сазовор бўлгач, ўзига яраша масъулиятни ҳис қилади. Ўтган 2015 йилда ҳам, чин дилдан ижод қилиб, янги қўшиқлар куйлаб, янги клиплар суратга олдирдик.\n1. Янги йилда биринчи бўлиб, ота-онамни ва фарзандларимни табриклайман! Ҳар йили Янги йилни оила даврасида кутиб оламан! Энг кичик фарзандларимгача алоҳида табриклайман!\n2. 2015 йил якунида “Эътироф” мукофотини қўлга киритганлигим энг эсдан чиқмайдиган воқеалардан бирига айланди! Бир умрга татийдиган хурсандчилик бўлди, десам тўғри бўлади. Ўзбекистонда хизмат кўрсатган артист унвонини олганимда, ҳам шундай бўлган эди!\n"Ниҳол" мукофоти совриндори Достон Убайдуллаев\n1. Янги йил бу оилавий байрам! Биринчи бўлиб, табриклашни адамлардан бошлайман! Чунки, уйда бирга бўламиз. Кейин, албатта, фарзандларим, рафиқамни табриклайман! Ундан сўнг, ўзимга яқин инсонлар, дўстлар, қариндошларни табриклаб чиқаман! Янги йил байрамларининг бирида, бир журнал муқоваси учун Қорбобо бўлиб суратга тушганим ёдим, аммо, ҳеч бу ролни ҳаётда ижро этмаганман!\n2. Ўтган 2015 йилда янги қўшиқлар куйлаб, янги клиплар суратга олдик! 2016 йилда Худо ҳоҳласа, бўлиб ўтишини режалаштираётган Янги концерт дастурига тайёргарлик кўрмоқдамиз! Энг ширин ҳодисалардан бири эса, 2015 йил иккинчи бор ўғил фарзандли бўлдим!\nАкбар Атамуҳамедов (“Садо” гуруҳи)\n1. Янги йил оилавий байрам бўлганлиги учун доим оила аъзоларимни биринчи бўлиб табриклашга ҳаракат қиламану, лекин охирги 10 та Янги йилни байрамда, яъни ишда кутиб олишга тўғри келмоқда! У ерда мен бошловчиман ва бизнинг ансамбль ўз куй-қўшиқлари билан иштирок этади. Шунинг учун ҳам, 10 йилдан буён мен биринчи бўлиб, оммани, томошабинларни Янги йил билан табриклайман! Кейин эса, ўзим фойега югуриб чиқиб, ота-онамга, оиламга қўнғироқ қиламан!\n2. Ўтган 2015 йилда жуда кўплаб ёқимли ва хайрли ишларни амалга оширдик. Аниқ биттасини ажратишим қийин бўляпти, кўплаб хайрия тадбирларида иштирок этдик. Вилоятлар бўйлаб концертлар бердик, жумладан хайрия концертлари ҳам. Айниқса, ёдда қоларлиси Қорақалпоғистон Республикасидаги меҳрибонлик уйида берган концертимиз бўлди! Бу ишни Ўзбекистонда хизмат кўрсатган артист Самандар Ҳамроқулов ва “Сурхон” гуруҳи билан бирга амалга оширдик ва бу концерт ўзим учун ҳам жуда таъсирли бўлди! Янги “Соғлом она-соғлом бола” йилида ният қиламанки, Ўзбекистондаги ва дунёда бошқа давлатлардаги ҳамма болажонларни ҳамиша ота-онаси ёнларида бўлсин! Ҳамиша ҳамма оилалар мустаҳкам бўлсин!\n1. Янги йил ўзгача шукуҳли байрам, бу куни биринчи бўлиб, албатта отамни табриклайман. Сўнг, оила аъзоларимни қутлайман. Аммо, бу байрамда ҳеч Қорбобо бўлмаганман!\n2. Ўтган 2015 йил давомида мен амалга оширган энг ёқимли иш, бу “Истиқлол” санъат саройида, илк яккахон концерт дастуримни ўтказдим! Кўнгилдагидек, ажойиб бўлиб ўтди! Янги 2016 йил барчага қут-баракали йил бўлсин!


Якка тартибдаги тадбиркор 2020 йил февралда рўйхатдан ўтказилган. Февраль ойи учун даромад 200 млн сўмни ташкил этган. Шу боис 2020 йил март ойидан ЯТТ айланмадан олинадиган солиқни тўлашга ўтган. 2020 йилнинг III чораги якунлари бўйича ЯТТ даромади 1 млрд сўмдан ошиши мумкин.\n1. ЯТТ нимага асосан рўйхатдан ўтган ойда солиқ тўламаслиги мумкинми?\n2. ҚҚС ва фойда солиғини тўлашга ўтиш учун 1 млрд сўмни ҳисоблашда ЯТТ рўйхатдан ўтган ойдаги (2020 йил февраль) даромади ҳам қўшиладими?\n1. Қатъий белгиланган миқдорда солиқ тўлаш хоҳишини билдирган якка тартибдаги тадбиркор солиқни ҳар ойда, тадбиркорлик фаолияти амалга оширилган ойнинг 15-санасидан кечиктирмай тўлайди. ЯТТ қатъий белгиланган миқдорда солиқ тўлашни у тадбиркорлик субъекти сифатида давлат рўйхатидан ўтказилган ойдан кейинги ойдан эътиборан амалга оширади (СК 392-м. 1, 2-қ.).\n2. Солиқ даврида товарларни (хизматларни) реализация қилишдан олинган даромади 1 млрд сўмдан ошганда ЯТТ ҚҚС ва фойда солиғини тўлашга ўтади (СК 461-м. 1-қ. 2-б.).\nЯТТ 2020 йил февралда рўйхатдан ўтказилганлиги боис календарь йил учун даромадни ҳисоблашда февраль ойидаги даромад ҳам ҳисобга олинади.


27-10-2019 | Ижтимоий | 1700\nЗойир Мирзаев Қашқадарё вилояти ҳокими вазифасини бажарувчи этиб тайинланди. Бу ҳақда Қашқадарё вилоятида ҳукумат раҳбарлари иштирокида ўтказилган вилоят фаоллари йиғилишида маълум қилинди.\nАввалроқ, Қашқадарё вилояти ҳокими, прокурори, ИИБ ва ДСИ бошлиқлари ишдан олиниши кутилаётгани хабар қилинганди. Шундан сўнг Ўзбекистон Республикаси бош прокурорининг биринчи ўринбосари Эркабой Тожиев Қашқадарё вилояти прокурори этиб тайинлангани тўғрисида маълумот берилди.\nЭслатиб ўтамиз, Зафар Рўзиев 2013 йил 27 сентябрдан буён Қашқадарё вилоят ҳокими лавозимида ишлаб келаётганди.\nЗойир Мирзаев 1968 йил 10 март куни Самарқанд вилояти Жомбой туманида туғилган. Маълумоти – олий. 1994 йилда Тошкент молия институтини иқтисодчи мутахассислиги бўйича тамомлаган. 2008-2010 йилларда - Самарқанд шаҳар ҳокими. 2010 йил 17 декабрдан 2016 йил 15 декабргача Самарқанд вилояти ҳокими. 2016 йилдан 2018 йилгача бош вазир ўринбосари - Қишлоқ ва сув хўжалиги вазири, агросаноат мажмуаси раҳбари. 2018 йилдан - бош вазир ўринбосари - агросаноат, озиқ-овқат ва халқ истеъмол моллари мажмуаси раҳбари бўлиб ишлаган. 2018 йил 7 ноябрь куни Жиззах вилояти, Шароф Рашидов тумани ҳокими лавозимига тайинланган.


Набиййимиз қандай зотлар ва У зотнинг шафоатлари кимлар учун? — KUKALDOSH.UZ\nПайғамбаримиз соллаллоҳу алайҳи васаллам кўркам ва ёқимли, муаттар ҳидли, хушсурат ва гўзал юзли эдилар. У зот соллаллоҳу алайҳи васалламни дастлаб кўрган киши виқор ва ҳайбатларини ҳис этар, бироз сўзлашгач эса ўзгача самимият ва илиқ меҳрни сезарди. У зот саҳобаларга, оилаларига меҳрибон, Аллоҳнинг махлуқотларига нисбатан раҳм ва марҳамат соҳиби эдилар.\nУ зотга кибр ва қўполлик бегона бўлиб, энг заиф ва ночор инсонлар билан ҳам бирга ўтиришдан ор қилмас, кишиларнинг айбларини ўзгалар олдида ошкор қилмасдилар. Силаи раҳмга, саломни кенг ёйишга тарғиб этар, мусулмонларни ака-укалардек бўлишларини хоҳлардилар. Анча йиллик танишларини ҳам унутмас, қавмнинг улуғ кишиларига ўзига хос тарзда икром кўрсатар эдилар. У зот соллаллоҳу алайҳи васаллам билан бир бор ҳамсуҳбат бўлган кишининг қалби яна қайта суҳбат қуришга ошиқаверарди. Дарҳақиқат, Набиййимиз алайҳиссаломда биз учун гўзал намуна бор.\nРасулуллоҳ соллаллоҳу алайҳи васаллам шу қадар гўзал хулқлар соҳиби эканларига қарамай, Аллоҳ таоло у зотнинг аввалгию кейинги хатоларини авф этганига қарамай, кечалари кўп ибодат қилганларидан оёқлари ишиб кетар, Аллоҳ таолога шукр қилувчи банда бўлишни истар эдилар. Кўпинча рўзадор бўлар, ҳеч қачон таомдан айб ахтармасдилар. Ўзларидан кўра саҳобалар ва умматлари учун қайғурардилар. Ўзлари кўп ибодат қилсалар ҳам умматларига енгил бўлишини истардилар. Саховат қилишда серёмғир булутларни ҳайдаб келтирадиган шамол ҳам у зотдан ортда қоларди. Умрлари давомида бирор сўровчига йўқ демаганлар. У зот алайҳиссалом йўқ маъносини англатувчи ,,лаа” сўзини тавҳид калимасини ҳисобга олмаганда деярли ишлатмасдилар.\nКўп ибодат қилсалар ҳам сабр бобида беназир эдилар. Баъзан егулик ҳеч нарса топмаганларида уч кунлаб ҳам оч юрардилар. Аммо шунда ҳам саҳобалар билан баробар меҳнат қилар, ҳатто ўз оёқ кийимларини ўзлари ямардилар. Яхшиликларни қилишда пешқадам ва ғайратли бўлиб, амалларнинг ичида оз бўлсада давомли бўлганини суярдилар. Ғазабланган чоғларида ҳам ҳеч кимга қўпол ва ёқимсиз сўз сўзламаганлар.\nНабий соллаллоҳу алайҳи васаллам ҳар бир ҳолатда уммат ғамини ер, уммат у зотни тошбўрон қилганда ҳам фақат ва фақат яхшлик тилаб дуо қилардилар. Умматга ибодатда енгил бўлишини, дунё ва охиратда енгил бўлишини истардилар. Ҳатто меърожга чиққанларида ҳам умматнинг ибодатида енгиллик бўлиши учун ҳаракат қилгандилар.\nҲар бир пайғамбарнинг шубҳасиз ижобат бўладиган бир дуоси бўлади. Барча пайғамбарлар бу дуоларини бу дунёда ишлатиб бўлдилар, аммо Расулуллоҳ соллаллоҳу алайҳи васаллам уни охиратда биз умматлар ҳақига ишлатиш учун олиб қўйдилар. Ҳа, Набиййимиз соллаллоҳу алайҳи васаллам ушбу умматга тўла-тўкис раҳмат қилиб юборилгандилар. Аммо начора, бундай гўзал хулқлар соҳиби икки олам сарвари Набиййимиз соллаллоҳу алайҳи васалламни кўриш бизга насиб этмади. Аллоҳ таолонинг азобини биздан тўсувчи қўрғонимиз бугун орамизда йўқлар. Наҳотки нажот бўлмаса?\nЙўқ, нажот бор! Албатта бор!\nНажот йўлини Роббил оламийннинг ўзи кўрсатгандир:\n“(Эй Муҳаммад)! Модомики, сиз уларнинг ичида экансиз, Аллоҳ уларни азобламас. Модомики, улар истиғфор айтар эканлар, Аллоҳ уларни азобловчи эмас” (Анфол сураси, 33-оят).\nҲа азизлар, биз шундай улуғ, оламларга раҳмат қилиб юборилган пайғамбарнинг умматлари эканмиз, у зотни яхши кўриб, истиғфор айтиб, у зотнинг ҳаётларини, суннатларини ўрганиш ва уларга амал қилиш ила шафоатларини умид қилмоғимиз лозим.\n«Кўкалдош» ўрта-маҳсус ислом билим юрти\n3- курс талабаси Тошматов Каримуллоҳ